Do nominácie sa dostali odložení hráči. Nie tí, ktorých Šatan a Ramsay chceli vidieť

Program, výsledky

Buček (rozhovor)

Malec (rozhovor)

Analýza nominácie

Gernát má formu

Slovenskí brankári

Špirko a Kytnár

BRATISLAVA. Bude to najväčší športový sviatok na Slovensku. Domáce majstrovstvá sveta v hokeji budú veľkou udalosťou. A každý hokejista si túži zahrať za národný tím pred svojou rodinou a kamarátmi. Tvrdý boj o miestenky sa začína tradične na Nemeckom pohári (hrá sa od štvrtka). A pôvodná nominácia slovenskej reprezentácie sa dosť zmenila. "Pred dvoma dňami sa ma niekto pýtal, či máme nejaké zmeny v nominácii. Odpovedal som, že nie, až som z toho prekvapený. Po pár hodinách sa však všetko zmenilo," poznamenal generálny manažér reprezentácie Miroslav Šatan. V 25-člennom kádri je jedenásť hráčov zo slovenskej ligy, osem z Česka, štyria zo Slovana Bratislava a po jednom hráčovi zo švédskej i z fínskej ligy. Z pôvodnej nominácie chýbajú piati útočníci - Lukáš Handlovský, Matej Paulovič, Milan Bartovič, Samuel Buček a Radoslav Tybor. "Väčšinou ide o zranenia. Bartovič s nimi hrá už niekoľko zápasov, Paulovič utrpel náraz do hlavy, Handlovský už nehral tri zápasy a Tybor má horúčku. Najväčšie sklamanie bolo počuť z hlasu Bučeka, ktorého trápi koleno," prezradil Šatan. Z pozície náhradníkov sa tak do nominácie dostali Branislav Rapáč, Andrej Kudrna, Marcel Haščák, Patrik Svitana a Dávid Šoltés. "Nie sú to hráči, ktorých sme chceli vidieť. Do nominácie sa dostali odložení hráči, ktorých sme plánovali osloviť v decembri," priznal generálny manažér. Najskúsenejším hráčom v tíme je obranca Michal Sersen, ktorý má na konte už 111 štartov v reprezentácii. Z útočníkov má najviac štartov v národnom tíme Marcel Haščák (87 zápasov). V nominácii na Nemecký pohár sú traja nováčikovia - brankár Andrej Košarišťan, obranca Martin Chovan a útočník Róbert Lantoši. "Dúfam, že sa budú chcieť ukázať a pobiť o miestenku na domáci šampionát. Tréner Craig Ramsay bude hľadať aj takých hráčov, od ktorých sa neočakáva, že budú v záverečnej nominácii na šampionát," reaguje Šatan. Aj v minulej sezóne sa na olympiádu do Pjongčangu a na svetový šampionát v Kodani dostali viaceré mená, s ktorými verejnosť príliš nepočítala. Najväčším prekvapením bola zrejme popradská formácia Dávid Buc, Patrik Svitana a Dávid Bondra. "Zobrali sme ich len na týždňovú skúšku a napokon sa dostali až na majstrovstvá sveta, kde boli naším druhým najlepším útokom," pripomenul Šatan. V terajšej nominácii nie sú viaceré overené mená z minulosti. Chýbajú v nej hráči ako Ladislav Nagy, Dominik Graňák, Tomáš Marcinko či bratia Július a Libor Hudáčkovci. "Niektorých poznáme, mali sme ich minulú sezónu a je možné, že sa ukážu v decembri či vo februári (vtedy sa hrajú ďalšie prípravné turnaje - pozn. red.). Niektorých hráčov nepotrebujeme skúšať a na ich miesta sme zavolali tých, ktorých chceme vidieť," reagoval generálny manažér. Do nominácie sa nedostal ani Marek Hrivík, ktorý pred sezónou odišiel zo zámoria do KHL, kde hrá za Viťaz Podoľsk. Začiatok sezóny mal výborný, keď si v šiestich zápasoch pripísal osem bodov za päť gólov a tri asistencie. "S Hrivíkom sme dvakrát hovorili. Pred mesiacom mal herný výpadok pre zranenie, stále nie je v úplnom poriadku a posledné zápasy hral so sebazaprením. Ani klub si neželal, aby odišiel, tak sme sa dohodli, že ho zavoláme až v decembri," uviedol Šatan. Slováci odštartujú Nemecký pohár vo štvrtok 8. novembra o 15.30 zápasom proti Švajčiarsku. O dva dni neskôr o 17.00 nastúpia proti ruskému olympijskému tímu a v nedeľu od 14.30 budú hrať proti Nemecku. "Švajčiari a Nemci sú defenzívne výborne zorganizovaní a ťažko sa proti nim presadzuje. Ruský výber má mladších hráčov, ktorí sú technicky a korčuliarsky vybavení. Bude to výzva pre našich hráčov, aby s nimi držali krok," doplnil Šatan.


Keď sa z dobrých nápadov stávajú veci. Inšpirujte sa slovenskými umelcami

Voňavé mydielko, živicové šperky, bábika s rodným listom, čokoládový medovníček, drevená tabuľka s odkazom, levanduľové srdiečko...

Žiadna sériová výroba, ale poctivá ručná práca. V každom z nich je kúsok samotného výrobcu. Sú kreatívne, nápadité, originálne a vyrobené s láskou.Vianoce sa blížia a vy ešte stále netušíte, čím by ste potešili svoje okolie? Urobte svojím blízkym radosť v podobe hand made výrobku. Ak nemáte čas, trpezlivosť, či zručnosti niečo vlastnoručne vyrobiť, nezúfajte. Slovenský trh je plný šikovných ľudí, ktorí potešia vaše srdce kvalitou, jedinečnosťou a nevšednosťou. Začnite viac navštevovať jarmoky, trhy alebo výstavy. V prípade, že vás odrádza decembrová zima, kliknite na rôzne internetové portály, ktoré prezentujú tvorbu domácich autorov. Prevažná väčšina z nich sa prezentuje práve na Facebooku. Ak si predsa len veci radšej naživo prezriete a ohmatáte, jedným z miest, ktoré otvára priestor dobrým nápadom, je bratislavská Stará tržnica. Počas piateho ročníka predajnej výstavy Kreativita a hobby 2016 sme sa rozprávali s piatimi inšpiratívnymi ženami obdarenými kreativitou a láskou k tvoreniu. Koľko času venujú výrobe jednej vecičky? Kde čerpajú inšpiráciu a v čom podľa nich spočíva kúzlo ručnej práce?  Tvorí šperky, predovšetkým náušničky. Hand made tvorbe sa začala venovať pred piatimi rokmi. „Nie je to taký rýchly konzum,“ hovorí Nikol, podľa ktorej spočíva kúzlo hand made výrobkov práve v ich jedinečnosti. „Každý predajca do toho vkladá svoju osobnosť, dušu, nejaký názor, kreativitu, ktorú má a to sa snaží odzrkadliť vo svojej tvorbe. Vytvoríte si tak nejaký podpis, pod ktorým vás ľudia poznajú, zapamätajú si vás a vracajú sa, čo je veľmi fajn.“ Nikol vyrába šperky zo živice a grafiku navrhuje cez počítač. Dĺžka procesu výroby je špecifická a záleží od zložitosti motívu. Výroba jednej várky náušníc trvá približne tri dni. Vyrába bábiky, "mojkadlá" a rôzne dekoračné predmety zamerané na deti. Vždy niečo tvorila, no bábiky vyrába tri roky. „Začalo to tým, že moja dcéra chcela na narodeniny bábiku, no nie z hračkárstva, ale takú handrovú. Prišla s tým deň pred narodeninami, tak to si hovorím, že už nestíham. Kúpila som jej celá šťastná bábiku za 30 eur, no v duchu som si povedala, že veď toto musím aj ja dať.“ „Buď by som riešila svoje problémy tak, že by som si išla do lekárne vypýtať nejaké tabletky. Ale pri šití zabúdam na všetko, všetky problémy a starosti idú bokom. Vtedy keď šijem, tak šijem, nič iné.“ V čom podľa Kataríny spočíva kúzlo hand made výrobkov? "To kúzlo musí byť v nich cítiť. Je v nich cítiť všetku vašu energiu, námahu a nápad." Navrhuje a vyrába drevené dekorácie do interiéru a exteriéru. „Inšpirujem sa najmä časopismi a keď ma niečo zaujme, tak to potom podľa seba dotváram a vylepšujem. Niekedy mi niečo len tak napadne, nepotrebujem ani inšpiráciu.“ Dlho vyrábala šperky a iné vecičky, potom ju to prestalo baviť. Mydielka vyrába vyše jedného roka. Ak je dizajn mydielka zložitejší, výroba trvá aj tri, štyri hodiny. „Ľudia chcú ísť po tom prírodnom, čistom a poctivom, nie po chémii,“ myslí si Lucia, ktorá do výroby svojich mydielok vkladá predovšetkým lásku a želá si, aby ich ľudia s láskou aj používali. „Kamoška ma oslovila s tým, že by chcela nejaké darčeky pre svojich svadobných hostí. Dala som jej niekoľko návrhov a ona si vybrala mydielka. Boli to moje prvé mydielka, ktoré som vyrobila a odvtedy ma to veľmi chytilo. Potom som túto záľubu zobrala vážnejšie a chcela to dostať viac medzi ľudí,“ komentuje Lucia, ktorá s predajom začala pred dvoma mesiacmi. Venuje sa výtvarnej tvorbe, pečie medovníčky, šije, pletie, vyšíva a háčkuje. Každý týždeň navštevuje umeleckú školu pre dospelých, kde spolu s kamarátkami tvoria a maľujú. Potom robia rôzne vernisáže a charitatívne akcie, prostredníctvom ktorých šíria kreativitu ďalej. Všetko, čo robí, využíva aj pri svojej práci s deťmi ako učiteľka v materskej škôlke. „Hand made vecičky nikdy nie sú finančne ocenené, preto to človeka musí baviť, musí to mať nadovšetko rád a vkladať do toho svoju lásku,“ hovorí Zuzana. „Keď začnem niečo večer tvoriť, tak som v tom schopná pokračovať aj do pol štvrtej rána. Môj manžel sa mi čuduje a okrikuje ma, aby som nebola do rána ako obvykle. Ale človek keď sa do toho pohrúži, nevie prestať.“


Malajzia po vypočutí prepustila troch Severokórejčanov

Polícia sa Severokórejčanov pýtala na okolnosti vraždy Kim Čong-nama.

KUALA LUMPUR. Malajzijská vláda povolila opustiť krajinu trom Severokórejčanom, ktorých chcela vypočuť v prípade vraždy Kim Čong-nama, keďže vyšetrovatelia získali ich vyhlásenia. Informoval o tom v piatok šéf malajzijskej polície Khalid Abu Bakar. Policajný šéf povedal novinárom: "Získali sme všetko, čo sme od nich chceli. Ich vyhlásenia nám stačia." Trojica osôb sa údajne ukrývala na veľvyslanectve Kórejskej ľudovodemokratickej republiky (KĽDR) v malajzijskej metropole Kuala Lumpur. Khalid dodal, že polícia stále pátra po štyroch ďalších Severokórejčanoch, ktorí odišli z Malajzie 13. februára, teda v deň vraždy Kim Čong-nama. Nevlastný brat severokórejského vodcu Kim Čong-una zomrel krátko po tom, čo mu dve ženy na letisku v Kuala Lumpur potreli tvár toxickou látkou VX. Obe ženy obvinené z otrávenia Kim Čong-nama sa nachádzajú vo väzbe v Malajzii.


Rusko pochybuje o Trumpovej snahe o jadrové odzbrojenie

Moskva sa pozerá na nové úsilie amerického prezidenta so skepticizmom.

MOSKVA. Rusko sa pozerá na nové úsilie amerického prezidenta Donalda Trumpa o jadrové odzbrojenie so skepticizmom, uviedol v sobotu hovorca Kremľa Dmitrij Peskov, informovala agentúra DPA. Dmitrij Peskov povedal agentúre Interfax, že Trumpov úmysel treba oceniť, ale nemal by sa brať vážne. Peskov uviedol, že by bolo ideálne zbaviť svet jadrových zbraní, ale zároveň pripomenul, že tieto zbrane slúžia aj ako odstrašujúci prostriedok. Trump sa nedávno vyjadril za zníženie vysokých výdavkov USA, Ruska a Číny na atómové zbrane. Denník Washington Post vo štvrtok informoval, že Trumpova administratíva sa chystá presadzovať dohodu o kontrole zbraní s dvoma globálnymi superveľmocami. Cieľom by bolo obmedziť ruské jadrové zbrane a presvedčiť Čínu, aby s takouto dohodou súhlasila. Bývalý vodca Sovietskeho zväzu Michail Gorbačov uviedol pre agentúru Interfax, že by bolo veľmi dobré, ak by sa podarilo zrealizovať Trumpovu myšlienku.


Požiar vo viedenskom kostole uhasili svätenou vodou

BERLÍN. Požiar, ktorý sa rozhorel v známom viedenskom Dominikánskom kostole, uhasil istý turista svätenou vodou. O prípade, ktorý sa stal už minulý týždeň, informovala v stredu rakúska katolícka tlačová agentúra KAP. Turista podľa policajného záznamu zrazu uvidel, že v kostole začínajú horieť obe spovednice, tak schytil do ruky nádobu so svätenou vodou a plamene sa mu podarilo uhasiť. Keď na miesto prišli privolaní požiarnici, nemali už žiadnu robotu. "Som vďačný za to, že oheň sa ďalej nešíril," povedal pre KAP predstavený kostola, páter Günter Reitzi.


Ministerstvo odmieta, že by v oblasti domácej ošetrovateľskej starostlivosti nekonalo

Hovorí, že zriadilo pracovnú skupinu, kde sa táto problematika aktívne rieši.

BRATISLAVA. Ministerstvo zdravotníctva (MZ) SR odmieta, že by v oblasti domácej ošetrovateľskej starostlivosti nekonalo. Odkázala to v reakcii na tlačovú konferenciu Slovenskej komory sestier a pôrodných asistentiek (SK SaPA) hovorkyňa MZ Zuzana Eliášová. "Rezort už zriadil pracovnú skupinu, kde sa táto problematika aktívne rieši. Súčasťou tejto pracovnej skupiny je aj Slovenská komora sestier a pôrodných asistentiek, nakoľko je pre nás dôležité pripraviť taký koncept fungovania domáceho ošetrovateľstva, ktorý bude reflektovať reálne potreby praxe a posunúť veci komplexne vpred," argumentovala Eliášová.Hovorkyňa doplnila, že aj šéf rezortu Tomáš Drucker sa už viackrát vyjadril, že podporuje rozvoj domáceho ošetrovateľstva. "Aktívne komunikujeme problematiku aj s ministerskou sestrou, ktorá bola zvolená práve z radov sestier. Ministerstvo zdravotníctva zároveň v spolupráci s Fakultnou nemocnicou v Banskej Bystrici pripravuje od mája pilotný projekt využitia služieb agentúr domácej ošetrovateľskej starostlivosti pre potreby nemocníc," informovala Eliášová. Tá prostredníctvom verejného obstarávania vyberie Agentúru domácej ošetrovateľskej starostlivosti, s ktorou uzatvorí zmluvu. Následne bude prepúšťať do domáceho prostredia pacientov, ktorých zdravotný stav je stabilizovaný a v domácom prostredí im zabezpečí poskytovanie služieb agentúry domácej ošetrovateľskej starostlivosti na vlastné náklady. Nemocnica tak bude môcť podľa Eliášovej znížiť priemerný čas hospitalizácie a uvoľnené lôžko bude možné využiť pre ďalších pacientov. "Výhody to prinesie aj pre pacienta, ktorý sa bude môcť po stabilizovaní zdravotného stavu ďalej doliečovať v domácom prostredí, kde mu bude poskytnutá potrebná liečba. Pacient tak v nemocnici strávi len nevyhnutne dlhý čas a ďalšia časť jeho liečby bude pokračovať v jeho domácom prostredí," konštatovala hovorkyňa. Nemocnica zároveň vybrala tri odbory, v rámci ktorých budú pacienti indikovaní na ADOS – ortopédia, traumatológia a chirurgia. Ministerstvo zdravotníctva plánuje podobný projekt začať aj v Bratislave, následne prípadne aj v ďalších mestách. Slovenská komora sestier a pôrodných asistentiek vyzvala ministra zdravotníctva Tomáša Druckera (nominant Smer), aby podporil ošetrovanie pacientov v domácom prostredí. Podľa zástupcov komory na Slovensku pribúdajú pacienti, ktorí nemôžu chodiť na ošetrenie či rehabilitáciu do zdravotníckeho zariadenia a potrebujú domácu ošetrovateľskú staroslivosť (DOS). Ako uviedla v utorok na tlačovej konferencii prezidentka SK SaPA Iveta Lazorová, spomínaná starostlivosť je zatiaľ na okraji záujmu zdravotných poisťovní, a tak agentúry domácej ošetrovateľskej starostlivosti doslova riešia existenčné problémy. "Je najvyšší čas, aby sme urobili radikálne zmeny v ponímaní akútnej a dlhodobej, chronickej starostlivosti. Musíme vedieť oddeliť tieto formy starostlivosti tak, aby každý z týchto segmentov bol správne nastavený pre potreby našich pacientov. Pre štát je vysoko neefektívne, aby pacient bol doliečovaný v nemocnici niekoľko týždňov, keď systém zdravotnej starostlivosti poskytuje aj efektívnu ošetrovateľskú starostlivosť," uviedla Lazorová.


Súd vo Francúzsku neuznal meno pre vlnovku nad písmenom n

Vlnovka sa podľa súdu nezlučuje s francúzskym jazykom.

PARÍŽ. Súd v západnom Francúzsku v stredu odmietol uznať v tomto roku narodenému dieťaťu meno Fañch s odôvodnením, že vlnovka nad písmenom "n" sa nezlučuje s francúzskym jazykom. Diakritické znamienko používané napríklad v španielčine pritom patrí aj do bretónčiny, keltského jazyka, ktorým sa dorozumie asi pol milióna obyvateľov francúzskeho polostrova. „Záhada, podľa ktorej sú mená dieťaťa vyberané otcom a matkou, musí mať svoje hranice, pokiaľ ide o pravopis, ktorý obsahuje diakritické znamienko, ktoré francúzsky jazyk nemá,“ zdôvodnil svoje rozhodnutie súd v meste Quimer. Akceptovanie mena by údajne znamenalo porušenie „vôle právneho štátu udržať jednotu krajiny a rovnosť bez rozdielov pôvodu“. Chlapec, ktorý sa narodil v máji, mal pritom vlnovku v krstnom mene zapísanú už v rodnom liste i v cestovnom pase. Otec dieťaťa oznámil, že proti rozsudku bude bojovať. Agentúra AFP v súvislosti so sporom uviedla, že rovnaké krstné meno majú dvaja bretónski spisovatelia, Fañch Peru a Fañch Broudig. Vo Francúzsku platí od roku 1994 zvláštny zákon o ochrane francúzskeho jazyka, ktorý má francúzštinu chrániť pred cudzím vplyvom, predovšetkým pred angličtinou.


Erdogan obvinil Úniu zo snahy zvrhnúť prezidenta Venezuely

Šestnásť krajín Únie v pondelok uznalo za dočasného prezidenta Venezuely Juana Guaidóa.

ISTANBUL. Turecký prezident Recep Tayyip Erdogan obvinil v utorok Európsku úniu, že sa v rozpore s demokraciou snaží o zvrhnutie venezuelského prezidenta Nicolása Madura. "Na jednej strane hovoríte 'demokracia, demokracia, demokracia' a 'voľby, voľby, voľby', a potom vyzvete na zvrhnutie vlády prostredníctvom násilia a ľsti," povedal Erdogan poslancom svojej vládnucej Strany spravodlivosti a rozvoja (AKP) v parlamente. Vo vyhlásení narážal na EÚ, uviedla agentúra AFP. Maduro sa 10. januára napriek sporným prezidentským voľbám ujal vlády vo Venezuele na ďalšie šesťročné obdobie. Líder opozície, predseda venezuelského parlamentu Juan Guaidó sa 23. januára vyhlásil za dočasného prezidenta. Spojené štáty ho okamžite uznali a Madura označili za nelegitímnu hlavu štátu. Legitimitu Guaidóa následne uznala taktiež Kanada, Izrael i väčšina latinskoamerických krajín. Madura, naopak, podporili krajiny ako Rusko, Čína, Irán, Turecko, Kuba, Mexiko či Bolívia. Niekoľko krajín EÚ následne Madura varovalo, že ak do ôsmich dní neoznámi termín novej voľby hlavy štátu, takisto uznajú Guaidóa za dočasného prezidenta. Stanovené ultimátum vypršalo v nedeľu, pričom Maduro výzvu na nové voľby odmietol. K uznaniu Guaidóa za dočasného prezidenta pristúpilo v pondelok 16 krajín EÚ - Británia, Česko, Dánsko, Estónsko, Fínsko, Francúzsko, Holandsko, Chorvátsko, Litva, Lotyšsko, Luxembursko, Poľsko, Portugalsko, Rakúsko, Španielsko a Švédsko.


Plíšková porazila v súboji o semifinále svoju krajanku, čaká ju Halepová

Rumunka sa môže vrátiť na post svetovej jednotky.

MIAMI. Po Estónke Anett Kontaveitovej a Austrálčanke Ashleigh Bartyovej postúpili aj Rumunka Simona Halepová a Češka Karolína Plíšková do semifinále dvojhry na tenisovom turnaji WTA Premier Mandatory Miami Open presented by Itaú v americkom Miami. Halepová ako dvojka singlového "pavúka" v stredajšom štvrťfinále zdolala Číňanku Wang Čchiang, nasadenú osemnástku, za 98 minút 6:4, 7:5. Karolína Plíšková nasadená ako piata si vo výlučne českom súboji poradila s Markétou Vondroušovou 6:3, 6:4. Dvadsaťsedemročná rodáčka z Konstance Halepová v druhom sete prehrávala už 1:5, svojej ázijskej protivníčke však nedovolila vybojovať si možnosť uspieť v rozhodujúcom treťom dejstve. Halepová minulý rok končila ako jednotka svetového rebríčka a už čoskoro sa môže na najvyšší post v ženskom tenise vrátiť. Stačí jej na to postup do finále v Miami, čiže víťazstvo v semifinále nad Plíškovou. "Byť svetová jednotka je veľká česť. V semifinále dám do toho všetko, aby som sa tam vrátila. Ak sa mi to podarí, budem veľmi hrdá," povedala Halepová, cituje ju portál Ženskej tenisovej asociácie (WTA). "Keď som prišla do Miami, zdalo sa mi to všetko také vzdialené a prišlo to tak rýchlo. Samozrejme, nesmiem nad tým veľmi premýšľať, musím sa sústrediť na svoj výkon, hoci nemám problém s tým, keď hrám pod tlakom," dodala Halepová. Halepovú napokon vyzve Karolína Plíšková, ktorá v českom štvrťfinále zdolala menej ostrieľanú krajanku Markétu Vondroušovú. Iba 19-ročná ľaváčka Vondroušová (59. v rebríčku WTA) v druhom sete viedla už 3:0, ale potom sa prejavili skúsenosti jej 27-ročnej súperky, siedmej hráčky svetového renkingu. Plíšková už má teraz istý posun minimálne na štvrté miesto, Vondroušová zasa o 16 priečok na 43. pozíciu pred Slovenku Viktóriu Kužmovú. "Zlepšila som sa, predtým som neodohrala svoje najlepšie zápasy. Získala som tesný prvý set a za stavu 0:3 v druhom sete som sa snažila o agresívnejšiu hru. Zafungovalo to a v semifinále sa teším na Halepovú. Zlepšujem sa, ona má za sebou ťažké zápasy, je tam šanca," skonštatovala Karolína Plíšková na webe WTA. Simona Halepová (Rum.-2) - Wang Čchiang (Čína-18) 6:4, 7:5 Karolína Plíšková (ČR-5) - Markéta Vondroušová (ČR) 6:3, 6:4 Anett Kontaveitová (Est.-21) - Ashleigh Bartyová (Aus.-12) Simona Halepová (Rum.-2) - Karolína Plíšková (ČR-5)


Policajti, vojaci aj vrtuľník. Vrahov Kubašiaka hľadali tri dni

Obvinenia proti Šajgalovi, ktorý je na úteku, odznova prejedná prvostupňový okresný súd.

BRATISLAVA. Tri dni boli lesy v okolí Žarnovice a Prievidze plné policajtov a vojakov, na cestách boli zátarasy a vojaci s automatickými puškami. Vo vzduchu lietal vrtuľník s termovíziou, na zemi zasa neustále pracovali policajní psovodi. Nech sa človek nachádzal kdekoľvek na hornej Nitre, pátranie nemohol prehliadnuť. Vražda podnikateľa Jána Kubašiaka z Polomky sa do slovenskej histórie zapísala práve pre ohromnú policajnú akciu, ktorá po čine nasledovala. Do pátrania po vrahoch bolo nasadených šesťsto policajtov a sto vojakov. Dôvodom bol fakt, že páchateľmi boli bývalí policajti a na úteku mohli byť veľmi nebezpeční. Akcia sa nakoniec skončila po necelých piatich dňoch, keď policajti na sídlisku v Prievidzi zadržali dvoch podozrivých páchateľov, bývalého vyšetrovateľa Róberta Petluša a kukláča Juraja Roszíka. Tretieho páchateľa, policajta Róberta Červeňana, zadržali už na druhý deň po vražde. Po rozsiahlom vyšetrovaní polícia obvinila z objednávky Kubašiakovej vraždy podnikateľa Igora Šajgala. Neskôr skutok vyšetrovatelia prekvalifikovali na objednávku lúpežného prepadnutia, okrem toho vraj pre obchodné spory Kubašiaka aj vydieral. Okresný súd v Banskej Bystrici odsúdil Šajgala na osem rokov väzenia aj na peňažný trest 35-tisíc eur, rozsudok potvrdil pred dvoma rokmi aj bystrický krajský súd. Obhajoba aj prokurátor však podali dovolanie na Najvyšší súd. Rozhodoval o ňom trestný senát pod vedením Štefana Harabina, ktorý vo štvrtok všetky predchádzajúce rozhodnutia zrušil a prikázal opätovne konať okresnému súdu. Šajgal je už dva roky na úteku, Okresný súd v Banskej Bystrici naňho v decembri 2015 vydal aj európsky zatýkací rozkaz. Ten však vzhľadom na zrušenie rozsudku už neplatí. Počas pojednávaní Šajgal po celý čas svoju vinu a spojenie s Kubašiakovou vraždou odmietal. „Ak je niekto odsúdený na osem rokov a je nevinný, asi je mu ťažko niekam ísť, ale jeho útek komentovať nechcem,“ odpovedal po vyhlásení rozhodnutia Najvyššieho súdu Šajgalov obhajca Ondrej Zachar na otázku, prečo je jeho klient na úteku. V prípade senátu Štefana Harabina sme už zvyknutí na prekvapujúce rozhodnutia, takže z tohto hľadiska sa dá hodnotiť ako štandardné. Tvrdí, že dôvody a motívy, ktoré boli napísané v pôvodnom rozsudku, neexistujú a Kubašiakova vražda sa nestala tak, ako je to opísané. „Ak by sme neboli presvedčení o prípadnej vine, tak by sme do toho nešli,“ povedal prokurátor Úradu špeciálnej prokuratúry, ktorý si takisto prišiel vypočuť štvrtkové rozhodnutie. Prokuratúra v tomto prípade takisto podala dovolanie, no zrušenie rozsudkov nežiadala. Problém bol v tom, že pri ukladaní rozsudku došlo k porušeniu zákona, pretože bol použitý aj starý, aj nový trestný zákon. Dôkazy vykonané na pojednávaniach sú však podľa prokurátora dostatočné. „V prípade senátu Štefana Harabina už sme zvyknutí na prekvapujúce rozhodnutia, takže z tohto hľadiska sa dá hodnotiť ako štandardné,“ konštatoval prokurátor. Presné zdôvodnenie rozhodnutia bude zverejnené v písomnej podobe neskôr. Harabin po zrušení všetkých rozsudkov vyhlásil, že dôvodom na takýto krok bol napríklad nezákonný výsluch jedného zo svedkov. „Po ôsmich rokoch jeden človek zmenil výpoveď a súdy mu v jednej časti uverili a v druhej nie. Na to sú judikáty, buď svedkovi verím, alebo mu neverím," povedal Harabin. Šéfka Najvyššieho súdu Daniela Švecová rozhodnutie odmietla komentovať s tým, že si počká na písomné zdôvodnenie. Vražda podnikateľa Jána Kubašiaka z roku 2006 súvisí s jedným z najväčších organizovaných podvodov v slovenskej histórii. Organizovaná skupina, ktorá zrejme zahŕňala viac ako 400 ľudí, systematicky kupovala vykurovacie oleje a predávala ich ako naftu. Zarábali tým na rozdiele v spotrebnej dani a podľa vyšetrovateľov obrali štát o miliardy slovenských korún. Polícia sa prípadom zaoberala od roku 1993, prvé obvinenia padli o osem rokov neskôr, keď začala stíhať organizovanú skupinu na západnom Slovensku. Celý obchod pravdepodobne riadili občania krajín bývalého Sovietskeho zväzu, u nás vraj mal  biznis na starosti podnikateľ Jozef Oleš, v roku 2004 ho za hlavu olejárskej mafie označil vtedajší policajný prezident Jaroslav Spišiak. Oleš, ktorý istý čas pôsobil aj ako honorárny konzul Guiney a je otcom známej speváčky zo súťaže Superstar, strávil vo vyšetrovacej väzbe pol roka, no polícii sa jeho vinu preukázať nepodarilo, obžalovaný bol aj z vydierania, výsledok však bol rovnaký. Za mreže išiel až v roku 2014, keď vo svojom luxusnom aute prepašoval do Rakúska dva a pol kilogramu kokaínu, za čo dostal štvorročný nepodmienečný trest. V samotnej kauze olejári súdy aj naďalej konajú. Naposledy sa koncom septembra pred Okresný súd Košice I postavili traja obvinení, z ktorých sa jeden ku skutkom priznal. Potom, ako polícia rozložila organizovaný gang kšeftárov s minerálnymi olejmi, sa začala aj vlna násilia. Dvoch podnikateľov, Jána Kubašiaka a Romana Krajčiho, ktorí patrili medzi hlavných podozrivých, v roku 2006 zavraždili. Kľúčový svedok Ernest Šimončič v apríli 2007 len so šťastím prežil streľbu na svoje auto. Páchateľov sa nepodarilo vypátrať. Kým vrahov Kubašiaka sa polícii podarilo rýchlo vypátrať, Krajčiho poprava je dodnes neobjasnená. Známe je len to, že podnikal s pohonnými látkami cez niekoľko firiem a pohyboval sa v spoločnosti bratov Mellovcov, ktorí pracovali pre bývalého banskobystrického mafiánskeho bossa Mikuláša Černáka. Kubašiakov vrah Róbert Petluš dostal výnimočný trest 25 rokov za mrežami, jeho komplic Juraj Rozsík sa dohodol o vine a treste a dostal osem a pol roka, Róberta Červeňana poslal súd za mreže na sedem a pol roka. Šajgalove obchodné spory s Kubašiakom zrejme súviseli práve s kauzou olejári. Odsúdený Petluš však pred súdom tvrdil, že si Šajgal neobjednal vraždu, ale len lúpež. Šajgal sa od verdiktu Krajského súdu v Banskej Bystrici ukrýva, naposledy ho začiatkom tohto roka podľa informácií Nového Času videli ukrývať sa v Brezne medzi Rómami.


Súperka skrečovala zápas. Karolína Schmiedlová ide v Olomouci ďalej

Karolína Schmiedlová bude v osemfinále hrať s domácou Jesikou Malečkovou.

OLOMOUC. Slovenská tenistka Karolína Schmiedlová nasadená ako ôsma uspela v stredu v 1. kole dvojhry na turnaji ITF v českom Olomouci. Nad Maríou Teresou Torróovou-Florovou viedla 6:2, 4:0, keď Španielka po 50 minútach odstúpila. Karolína Schmiedlová vo štvrtok v osemfinále bude hrať s domácou Jesikou Malečkovou. Karolína Schmiedlová (SR-8) - María Teresa Torróová-Florová (Šp.)  6:2, 4:0 - skreč /Toróová-Florová po 50 minútach odstúpila/


Všetci chalani si urobili životný výsledok, tvrdí šéf slovenskej cyklistiky

Michael Kolář a Juraj Sagan druhýkrát za sebou pomohli Petrovi Saganovi k zisku titulu majstra sveta.

DAUHA. Keď denník SME položil pred pár dňami novinárovi Wimovi Vosovi z belgického periodika Het Nieuwsblad otázku, či si myslí, že Peter Sagan je už teraz cyklistickou legendou, odvetil: „Je výnimočný. Ale legenda? Áno, vyhral raz majstrovstvá sveta, ale to dokázali aj iní. Vyhral raz slávnu klasiku Okolo Flámska, ale to dokázali aj iní.“ Po tom, ako Peter Sagan v nedeľu v katarskej Dauhe obhájil titul svetového šampióna, dostal Wim Vos rovnakú otázku. Bez váhania prikývol. „Áno, už ňou je.“ Vlani v americkom Richmonde organizátori akoby pripravili okruh presne pre Petra Sagana. Klasikársky profil, úseky s dlažobnými kockami a krátke, ale náročné stúpania. A Slovák to zvládol fantasticky. Nečakal na finiš. Súperom ušiel ešte dva kilometre pred cieľom. Prenasledoval ho celý balík pretekárov. Márne. Sagan po sólojazde vybojoval zlatú medailu. V Katare mali mať najväčšie šance čistokrvní šprintéri. Za predpokladu, že vietor neroztrhá štartové pole. Čo sa síce v púšti stalo, ale azda s výnimkou Nemcov a Francúzov zostali vpredu všetci veľkí favoriti. A opäť spomedzi nich vyčnieval jeden cyklista. Peter Sagan. V priamom súboji porazil azda najlepšieho šprintéra sveta – Marka Cavendisha. Suverénne. O celú dĺžku bicykla. „Nielen pre našu cyklistiku, ale pre celé Slovensko je to úžasný zážitok. Veď sme taká malá krajina a máme takéhoto skvelého športovca, “ hodnotil prezident Slovenského zväzu cyklistiky Peter Privara. Z veľkého úspechu neskrýval radosť. Do mixzóny prišiel s víťaznou cigarou v ústach. V jeho hlase bolo cítiť veľké emócie. „Na to, aké panovali obavy z toho, čo všetko bude v tomto svete, v ktorom sa akoby nevieme zorientovať, to dopadlo pre nás fantasticky,“ rozprával ďalej Privara. Technicky Katarčania pripravili šampionát bez problémov. Dokázali, že bohaté arabské krajiny si vedia dať na organizácii veľkých športových podujatí skutočne záležať.  Lenže Katar je oblasťou, ktorú aj v októbri sužujú obrovské horúčavy. Aspoň vzhľadom na slovenské pomery. Aj preto sa napríklad etapové preteky Okolo Kataru konajú vo februári, keď sa teploty pohybujú pod úrovňou tridsať stupňov Celzia. V Dauhe cyklisti celý týždeň bojovali so štyridsiatkami. A viacerí mali veľké ťažkosti, z dôvodu dehydratácie nedokázali šliapať do pedálov a museli sa vzdať. V kategórii elite sa trápili favorizovaní Nemci. John Degenkolb a Marcel Kittel pre vyčerpanie odstúpili. V cieli napokon klasifikovali len päťdesiattri športovcov. „Teplomery na slnku ukazovali okolo päťdesiat stupňov. Množstvo jazdcov odpadávalo – a ešte aké zvučné mená. Ktokoľvek prišiel v tomto pekle do cieľa, si zaslúži obdiv,“ zdôraznil Peter Privara. „Peter to všetko ustál. A nielen on, ale všetci traja chalani. Všetci si urobili životný výsledok.“ Sagan je len šiestym cyklistom histórie, ktorý obhájil majstrovský titul. Naposledy sa to v roku 2007 podarilo Talianovi Paolovi Bettinimu. Pri oboch úspechoch Slováka stála rovnaká dvojica. Brat Juraj a Michael Kolář. Osobitne Kolář v nedeľu zažiaril. Pri Petrovi zostal až do konca. Ešte štyri kilometre pred záverom ťahal celé štartové pole. „Všetci boli v správny čas na správnom mieste. Škoda, že Juraj potom z prvej skupiny vypadol. Práve sa vracal do mechanického vozidla, keď Belgičania vpredu ešte zvýšili tempo. Vtedy išli rýchlosťou okolo 74 kilometrov za hodinu,“ spomínal Privara. „Keď sa k tomu pridá bočný vietor a rozhodcovia vám nepovolia dotiahnuť sa za autom, ste stratený. Tak sa Juraj dostal do druhej skupiny, kde však takisto podal super výkon.“ Kolář zohral v záverečných kilometroch významnú úlohu. Reagoval na útoky súperov, ktorí mali vpredu početnú prevahu. Keď bolo treba, predral sa na čelo a nastolil také tempo, ktoré znemožňovalo akékoľvek snahy o únik. Vydržal pritom až do záveru a nakoniec obsadil devätnáste miesto. „Keby sa čelo pretekov rozbilo a vznikali by skupinky, sám by si to Peter asi nedokázal dorážať,“ zamýšľal sa Peter Privara, ktorý šéfuje slovenskej cyklistike od marca 2011. Na budúci rok sa majstrovstvá sveta konajú v nórskom Bergene. A profil trate by mohol Petrovi Saganovi vyhovovať. Tento text ste mohli čítať vďaka tomu, že platíte za obsah. Vážime si to.


Facebook odvolal zákaz fotografie nahého dievčaťa z vojny vo Vietname

Sociálna sieť uviedla, že je ťažké nájsť hranicu medzi povolením fotografie v jednom prípade a nepovolením v iných.

OSLO. Facebook odvolal v piatok svoj zákaz týkajúci sa slávnej čiernobielej fotografie z vojny vo Vietname, ktorá zachytáva utekajúce nahé dievča po bombardovaní napalmom. Urobil tak v reakcii na rozsiahlu kritiku politiky Facebooku týkajúcu sa nahoty, informovali svetové agentúry AP a DPA. Facebook uviedol, že si uvedomuje "dejiny a globálny význam" snímky a povedal, že už ju nebude blokovať na svojej sieti, hoci takáto fotografia nahého dieťaťa "môže byť kvalifikovaná ako detská pornografia". Fotografiu Nicka Uta z roku 1972, ktorá získala aj Pulitzerovu cenu, v piatok najväčší nórsky denník Aftenposten zverejnil na titulnej strane svojho tlačeného vydania spoločne s otvoreným listom zakladateľovi a riaditeľovi spoločnosti Facebook Markovi Zuckerbergovi. Denník v ňom kritizoval rozhodnutie, na základe ktorého bol príspevok so zmienenou fotografiou vo štvrtok zmazaný z účtu Aftenpostenu na sociálnej sieti kvôli vyobrazenej nahote. Ku kritike Facebooku sa pripojila aj nórska premiérka Erna Solbergová, ktorá vietnamskú snímku zdieľala na svojom účte na Facebooku s konštatovaním, že spoločnosť "dospela k nesprávnym záverom, keď cenzuruje takéto fotografie". "Keď Facebook odstraňuje snímky takéhoto typu, hoci s dobrým úmyslom, edituje našu spoločnú minulosť," napísala neskôr. Facebook vo vyhlásení uviedol, že "hoci uznáva výnimočnosť tejto fotografie, je ťažké nájsť hranicu medzi povolením fotografie nahého dieťaťa v jednom prípade a nepovolením v iných prípadoch". Následne svoje rozhodnutie zmenil s tým, že bude potrebovať čas na úpravu svojich systémom.


Slovan má problémy s centrami, vedenie klubu rieši návrat Surového

Ak klub príchod skúseného útočníka dotiahne, bude to len do konca januára, kedy sa končí prestupové obdobie.

BRATISLAVA. Do kádra bratislavského Slovana by sa v blízkej budúcnosti mohol vrátiť útočník Tomáš Surový. Tridsaťpäťročný skúsený hokejista aktuálne pôsobí v tipsportligovej Banskej Bystrici, kam odišiel pred touto sezónou práve zo Slovana. „Hľadali sme centra, pretože všetkých sme mali zranených či nemali formu. Boli sme sa na Tomáša pozrieť, stále nám tu aj v kríze odviedol ťažkú prácu," povedal v utorok večer tréner Slovana Bratislava Miloš Říha. "Je potešením, že sme teraz k nemu našli ďalších dvoch mladých centrov. Bude dobre, keď tu budú aj skúsenosti. Ešte neviem, či sa to vedeniu podarilo dotiahnuť, bolo by to však len do konca prestupového obdobia, teda do konca januára. Za ten čas by nám pomohol v kríze a pokúsili by sme sa dostať vyššie," dodal Říha. Vicemajster sveta z Helsínk 2012 Surový v minulosti počas pôsobenia v tíme Slovana viackrát štartoval aj za rodnú Banskú Bystricu. Predtým v KHL hral aj za Minsk, Lev Praha, CSKA Moskva či Rigu. Na svojom konte má tiež 126 štartov v zámorskej NHL za Pittsburgh.


V Jeruzaleme zbúrali tento rok rekordný počet palestínskych domov

Izraelské úrady tento rok vo východnom Jeruzaleme zdemolovali už najmenej 140 domov.

JERUZALEM. Izraelské úrady tento rok vo východnom Jeruzaleme zdemolovali už najmenej 140 palestínskych domov. Podľa ľudskoprávnej skupiny B'Tselem je to najviac od roku 2004, keď začala tieto demolácie zaznamenávať. O strechu nad hlavou prišlo podľa skupiny 238 Palestínčanov, z toho 127 neplnoletých. Druhý najvyšší počet zbúraných domov zaznamenala B'Tselem v roku 2016, keď úrady zdemolovali 92 stavieb. Izraelské úrady informácie nekomentovali. Ako pripomína agentúra AP, búranie domov bez povolení sa deje v čase zvýšenej aktivity budovania židovských obydlí vo východnom Jeruzaleme a na Západnom brehu Jordánu. Izraelská ľudskoprávna skupina Peace Now minulý mesiac získala oficiálne dáta o povoleniach na stavbu vo východnom Jeruzaleme datujúce sa do roku 1991, ktoré dokazujú systematickú diskrimináciu palestínskych obyvateľov. Palestínčania tvoria viac ako 60 percent populácie východného Jeruzalema, no dostali len 30 percent povolení. Peace Now odhaduje, že polovica zo 40-tisíc bytových jednotiek, ktoré od roku 1967 postavili v palestínskych štvrtiach, nemá povolenie a je tak v ohrození demolácie.V mnohých prípadoch sa však svoje domy rozhodnú zbúrať samotní majitelia, aby sa vyhli vysokým poplatkom, ktoré na nich uvalia izraelské úrady. Podľa B'Tselem zo 140 tohtoročných zbúraných domov, 31 zrovnali so zemou ich majitelia. Rekordne rýchlej demolácii pritom podliehajú aj komerčné stavby. Tento rok dosiaľ zbúrali 76 budov, vlani to za celý rok bolo 70. Údaje B'Tselem sa pritom týkajú len domov postavených nelegálne a nezahŕňajú budovy zbúrané z represívnych dôvodov po útokoch, pri ktorých sa stali obeťami Izraelčania. Izrael tvrdí, že demolácia rodinných domov údajných militantov odradzuje násilie, Palestínčania to však vnímajú ako formu kolektívneho trestu. Vo štvrtok izraelská armáda oznámila, že cez noc zbúrala čiastočne postavenú stavbu v utečeneckom tábore v meste Ramalláh na Západnom brehu, ktorú budovala rodina palestínskeho militanta, ktorý vlani v máji zabil izraelského dôstojníka. Dom rodiny zbúrali ešte v decembri toho roku a na miesto sa vojaci vrátili po tom, čo si všimli novú stavbu.Izrael obsadil východný Jeruzalem spolu so Západný brehom a Pásmom Gazy počas vojny v roku 1967. Palestínčania však považujú tieto územia za súčasti svojho budúceho štátu. Izrael považuje celý Jeruzalem za svoje hlavné mesto.


Trump vyzval do boja proti džihádistom aj ďalšie krajiny

Islamský štát podľa ministra Pompea ostáva aj naďalej hrozbou.

WASHIGNTON. Americký prezident Donald Trump v stredu uviedol, že do boja s islamistickými extrémistami sa budú musieť zapojiť aj ďalšie krajiny. Zároveň varoval Európanov, aby repatriovali vlastných občanov zajatých za boj v radoch džihádistickej organizácie Islamský štát (IS), inak ich bude musieť prepustiť a vrátiť do ich vlastí. Píše o tom agentúra AFP. Na otázku novinárov, či sa obáva opätovného posilnenia pozície IS v Iraku, Trump odpovedal, že sily, ktoré bojovali pod vedením USA, samozvaný kalifát IS zlikvidovali. "V určitom okamihu budú musieť viesť svoje boje aj Rusko, Afganistan, Irán, Irak a Turecko," povedal. "Kalifát bol na 100 percent porazený. Urobil som to v rekordnom čase. Ale v určitom okamihu budú musieť všetky tieto krajiny, v ktorých sú militanti IS... proti nim bojovať. Pretože, chceme tam zostať ďalších 19 rokov? To si nemyslím," uviedol šéf Bieleho domu. Trump ďalej dodal, že krajiny prvej línie - India a Pakistan - podľa neho robia málo v boji proti džihádistickým skupinám. Trumpova administratíva znížila vojenskú prítomnosť USA v Sýrii a Iraku a momentálne rokuje s povstalcami Talibanu o stiahnutí amerických vojakov z Afganistanu. Minister zahraničných vecí USA Mike Pompeo v utorok uviedol, že IS napriek porážke kalifátu zostáva aj naďalej hrozbou v Sýrii a v Iraku. Zo správy, ktorú na začiatku augusta vydal úrad generálneho inšpektora amerického ministerstva obrany, vyplýva, že IS sa v Sýrii transformoval z "entity s územnou kontrolou na partizánske hnutie" a zároveň posilnil svoje spôsobilosti v susednom Iraku. Trump medzitým zaútočil na Francúzsko a Nemecko, že nevzali naspäť svojich občanov, ktorí bojovali za Islamský štát a teraz sú v Sýrii zadržiavaní v táboroch. "Momentálne zadržiavame tisíce bojovníkov IS a Európa ich musí prijať. Ak ich Európa nevezme, nebudem mať inú možnosť, ako ich poslať do krajín, z ktorých prišli, teda do Nemecka, Francúzska a ďalších štátov," dodal.


Tesla najala Slováka ako šéfa pre systém Autopilot

Priamym nadriadeným Andreja Karpathyho bude Elon Musk.

PALO ALTO, BRATISLAVA. Teslu bude po novom učiť šoférovať Slovák. Za umelú inteligenciu a rozpoznávanie obrazu systému Autopilot amerických elektromobilov bude zodpovedať Andrej Karpathy. Na pozícii Director of AI and Autopilot Vision bude Karpathy priamym podriadeným Elona Muska, zakladateľa a riaditeľa Tesly. Spolupracovať bude aj s Jimom Kellerom, riaditeľom softvéru a hardvéru systému Autopilot. Oznámil to v piatok 23. júna web Techcrunch. Karpathy bol výskumným pracovníkom v neziskovej organizácii OpenAI, ktorú sponzoruje Elon Musk. Absolvent doktorátu z počítačového rozpoznávania obrazu na Stanfordskej univerzite, má bohaté zázemie v odboroch súvisiacich s umelou inteligenciou. Na poprednej univerzite v Kalifornii prednášal o strojovom učení, ako svoju dizertačnú prácu vytvoril systém na základe neurónových sietí, ktorý dokázal rozpoznať rôzne konkrétne predmety na obrázku a pomenovať ich v hovorovom jazyku. Systém funguje aj spätne. Dokáže pochopiť výraz, napríklad, "biele tenisky" a nájsť biele tenisky na obrázku. Systém Autopilot je poloautonómny asistenčný systém, ktorý má vodičovi pomáhať so šoférovaním. Tvoria ho dva menšie funkčné celky - Autosteer a TACC. Autosteer udržiava auto v jazdných pruhoch a na rozdiel od ďalších systémov je špecifický pre Teslu. TACC čiže Tesla Adaptive Cruise Control je adaptívny tempomat, ktorý udržiava rýchlosť a vzdialenosť od auta idúceho pred Teslou. Okrem týchto systémov Tesla sleduje dianie na ceste pred sebou a v prípade hroziacej kolízie najprv upozorní vodiča (systém s nazýva FCW čiže Forward Collision Warning) a dokáže aj núdzovo zabrzdiť. (AEB čiže automatic emergency braking). Od septembra minulého roka používajú elektromobily Tesla ako hlavný rozpoznávací senzor radar. Elon Musk vtedy na blogu automobilky napísal, že vďaka signálu, ktorý sa odráža od zeme, uvidí Tesla pristávajúce UFO ešte skôr, ako auto pred ňou. Tesla stále nazýva Autopilot len "poloautonómnym" či "asistenčným" systémom, a to aj napriek tomu, že Autopilot je schopný šoférovať auto po diaľnici nepretržite dlho. Na rozdiel od áut iných značiek s podobnou výbavou sa Autopilot ani po viacnásobnom upozornení vodiča nevypne. V súčasnosti vyrábané Tesly však už majú podľa Muska všetok hardvér potrebný na plne autonómne riadenie, kedy auto bude viesť softvér bez zásahu vodiča. Od pôvodne veľmi ambicíóznych vyhlásení o schopnostiach systému musela Tesla ustúpiť po máji minulého roku, kedy Tesla s aktivovaným Autopilotom havarovala a jej šofér na mieste zahynul. Tesla so systémom Autopilot vtedy narazila do návesu kamióna. Podľa údajov automobilky systém vyhodnotil bielu bočnú stranu návesu ako zavesené dopravné značenie a myslel si, že auto pod značením môže prejsť. Tento týždeň ukončené vyšetrovanie ukázalo, že na vine bol vodič Tesly, ktorý opakované upozornenia Autopilota ignoroval a nevenoval sa šoférovaniu.


Kedysi bola svetovou päťkou. Rebríčkom sa už nezaoberám, tvrdí Hantuchová

Slovenská tenistka sa prepadla za rok z 81. na 227. pozíciu.

BRATISLAVA. Bývalá špičková hráčka Daniela Hantuchová (33 r.) sa usadila v tretej stovke rebríčka WTA, ale tvrdí, že tenis si teraz užíva viac ako kedykoľvek predtým. Zdôraznila, že kým je zdravá, nechystá sa ukončiť kariéru. Víťazka siedmich turnajov vo dvojhre a ďalších deviatich vo štvorhre na hlavnom ženskom okruhu WTA to uviedla v rozhovore pre denník Šport. "Tenis milujem tak veľmi, že mi je jedno, či hrám na ústrednom wimbledonskom dvorci alebo na malom turnaji ITF. Chodím na turnaje preto, lebo naozaj chcem. Stále ma neopustila chuť bojovať a drieť na sebe. To je pre mňa dôležité," povedala Hantuchová pre sobotňajšie vydanie Športu. Bývalá päťka svetového ženského renkingu Hantuchová končila rok 2015 na 81. priečke rebríčka a za ostatných dvanásť mesiacov spadla na súčasné 227. miesto. Podľa vlastných slov si práve počas uplynulej sezóny uvedomila, že už nikomu nemusí nič dokazovať, ale tenis ju napriek tomu stále náramne baví. "Pokračujem v kariére, lebo tenis milujem. Rebríčkom sa už absolútne nezaoberám. Keby som sa na to pozerala cez výsledky, odmeny a rebríček, dávno by som skončila. Môj tenisový život je konečne len o čistej radosti a nadšení z toho, že môžem robiť taký krásny šport," skonštatovala niekdajšia slovenská jednotka a teraz národná osmička. Rebríčkom sa už absolútne nezaoberám. Keby som sa na to pozerala cez výsledky, odmeny a rebríček, dávno by som skončila. Hantuchová počas kariéry bola v semifinále Australian Open, dvakrát vyhrala prestížny turnaj kategórie Premier Mandatory v Indian Wells, bola členkou víťazného družstva v Pohári federácie a má aj kariérny Grand Slam v miešanej štvorhre. V práve skončenej sezóne sa však popradská rodáčka začala objavovať už aj na turnajoch nižšej kategórie ITF, resp. o účasť na podujatiach hlavného okruhu musela bojovať v kvalifikáciách. Na grandslamových turnajoch sa nedostala cez 1. kolo, hoci v Paríži aspoň absolvovala víťaznú kvalifikáciu. Za celú sezónu zdolala iba päť hráčok z elitnej svetovej stovky. Napriek tomu jej nechýba chuť do ďalšej práce. "V minulosti mi trochu trvalo, kým som si všetko zrovnala v hlave. Stále som mala pocit, že musím iba víťaziť. Namiesto toho, aby som si vážila, čo všetko som dosiahla. Teraz sa veľmi teším aj na zimnú prípravu. Každý večer síce padnem do postele od únavy, ale s pocitom dobre vykonanej práce," doplnila pre Šport Daniela Hantuchová.


V prvej tretine sme strelili ešte jeden gól, sťažoval sa Cígerov asistent Šupler

Online prenos

Faux-pas organizátorov

Pohľad experta

Reakcia Cígera

Reakcia Šuplera

Fotogaléria

Ohlasy médií

Reakcia kapitána

Hokejisti Slovenska zdolali Talianov až po predĺžení.

BRATISLAVA. Prílišná snaha – týmito slovami obhajoval Július Šupler slovenských hokejistov po výhre 3:2 po predĺžení proti Taliansku na MS v hokeji 2017. Slováci proti outsiderovi skupiny ešte 64 sekúnd pred koncom tretej tretiny prehrávali o gól. O vyrovnanie sa postaral Libor Hudáček 59. minúte, v predĺžení rozhodol Peter Čerešňák. „Boli sme viac nabudení akoby bolo optimálne,“ pokračoval Šupler pre RTVS, ktorý je na šampionáte asistentom hlavného trénera Zdena Cígera. Slováci boli strelecky aktívnejší, v počte striel na bránu pokorili súpera 32:19. „Rozhodnúť sme mohli už v prvej tretine,“ priznal Šupler. Slovenskí hokejisti mohli v stretnutí doplatiť aj na nevyužívanie presilových hier, nedokázali sa gólovo presadiť ani v jednej zo štyroch. „Už je to okaté, hráme v nich stále to isté,“ kritizoval už po druhej tretine Eduard Hartmann pre RTVS. „Presilová hra je o majstrovstve jednotlivých hráčov. V nich je dôležité, ako svoje majstrovstvo ukázali,“ reagoval po stretnutí Šupler. Hoci Slováci proti papierovo najslabšiemu tímu skupiny získali z troch možných bodov dva, Šupler ich chválil. „Ja si to cením, je to mladé mužstvo, v ktorom sú deviati nováčikovia,“ doplnil. Šupler sa po stretnutí sťažoval, že Slováci mali po prvej tretine vyhrávať už 2:0. „Dali sme v nej ešte jeden gól, ktorí nezaregistrovali ani hráči, ani rozhodcovia,“ narážal na situáciu z 13. minúty, keď mal veľkú príležitosť Michel Miklík, autor úvodného gólu. Ten strelil v 7. minúte. Hrdinom stretnutia sa stal Peter Čerešňák, ktorý v predĺžení rozhodol o výhre Slovenska. „Bolo to skôr o hlave ako o zručnostiach. Ak by sme dnes prehrali, mrzelo by nás to,“ skonštatoval pre RTVS. „Mohol to byť pokojný zápas, ale nevyužili sme šance,“ dodal. Slováci už v nedeľu 7. mája nastúpia na svoj ďalší zápas. O 20.15 h vyzvú Lotyšov, ktorí v prvom stretnutí zdolali Dánov 3:0. „Mali by sme hrať proti nim takto, ako sme hrali dnes. Musíme byť však viac agresívni. Bude to trochu kvalitnejší duel z oboch strán a diváci si prídu na svoje,“ predznamenal brankár Július Hudáček pre RTVS.


Predseda FPÖ Hofer slovne útočil na Thunbergovú

Nechceme nijakú vrkočovú diktatúru, povedal Hofer na adresu Thunbergovej.

VIEDEŇ. Terčom slovných útokov krajne pravicovej Slobodnej strany Rakúska (FPÖ) sa v rámci predvolebnej kampane pred nedeľňajšími parlamentnými voľbami stala aj švédska tínedžerka a aktivistka za ochranu klímy Greta Thunbergová. Informovala o tom v sobotu agentúra AP. Na Thunbergovú zaútočil predseda FPÖ Norbert Hofer počas televíznej debaty predstaviteľov šiestich hlavných politických strán, ktorú vo štvrtok večer odvysielala rakúska stanica ORF. Poslednú veľkú predvolebnú diskusiu sledovalo v televízii viac než milión divákov. Na otázku moderátorky, čo podľa neho Greta Thunbergová robí lepšie než všetky vlády, Hofer odpovedal: "Vôbec nič. Žijeme v demokracii. Túto mladú dámu si nikto nezvolil. Preto sme (FPÖ) nesúhlasili ani s vyhlásením núdzového klimatického stavu. Myslím tým, čo bude nasledovať? Právo na klimatickú vojnu? Nechceme nijakú vrkočovú diktatúru." Hofer, ktorý televíznu debatu absolvoval s vysokou horúčkou, varoval pred klimatickou hystériou a zaútočil aj na islam a migrantov. Rakúsko varoval, že riskuje opätovný prílev utečencov, aký nastal v roku 2015. Mladá aktivistka Thunbergová inšpirovala celosvetové študentské demonštrácie za ochranu klímy, ktoré sa konajú pod heslom "Piatky pre budúcnosť". V septembri 2018 každý deň protestovala pred švédskym parlamentom a žiadala, aby politici spravili viac v boji proti klimatickým zmenám. V rámci medzinárodného "týždňa za budúcnosť" sa v piatok na demonštráciách za ochranu klímy v celom Rakúsku zúčastnilo viac než 100.000 ľudí. Predčasné parlamentné voľby sa v Rakúsku uskutočnia v nedeľu. Dôvodom pre ich konanie je rozpad vládnucej koalície konzervatívnej Rakúskej ľudovej strany (ÖVP) bývalého kancelára Sebastiana Kurza s FPÖ, ktorý v máji spôsobil škandál okolo kompromitujúceho videa z Ibizy odhaľujúceho korupčné správanie vtedajšieho predsedu FPÖ a vicekancelára Heinza-Christiana Stracheho.


V Podgorici vybuchla bomba, polícia podozrieva mafiu

Mafiánske skupiny sa sporia o obchod s drogami.

PODGORICA. Výbuch bomby uloženej v automobile otriasol v nedeľu centrom čiernhorského hlavného mesta Podgorica. Muž, ktorý sa vo vozidle nachádzal, explóziu neprežil, uviedla tlačová agentúra DPA s odvolaním sa na údaje spravodajského portálu cdm.me. Podľa nemenovaných policajných zdrojov útok súvisel so sporom medzi miestnymi mafiánskymi klanmi, ktorý trvá už štyri roky a týka sa obchodovania s drogami. Jedna z týchto skupín údajne ukradla druhej 200 kilogramov kokaínu uskladnených v Španielsku. Násilnou smrťou odvtedy zomrelo 23 ľudí. Vojna medzi klanmi Kavački a Škaljarski, nazvanými podľa štvrtí čiernohorského prístavného mesta Kotor, sa nedávno rozšírila až do rakúskej metropoly Viedeň. Neďaleko viedenského Dómu sv. Štefana v decembri neznámy páchateľ zastrelil jedného Čiernohorca a ďalšiemu spôsobil vážne strelné poranenia. Obaja zasiahnutí muži sú zaraďovaní medzi príslušníkov klanu Kavački.


Zvon z obdobia nacistického Nemecka ostatne v kostole

Súd zamietol sťažnosť proti rozhodnutiu obce Herxheim am Berg ponechať zvon v kostolnej veži.

BERLÍN. Odvolací súd v nemeckej spolkovej krajine Porýnie-Falcko zamietol v stredu sťažnosť proti rozhodnutiu zastupiteľstva obce Herxheim am Berg ponechať v kostolnej veži zvon z obdobia nacizmu. Informovala o tom agentúra AP. Vyšší správny súd v Koblenzi potvrdil októbrové rozhodnutie súdu nižšej inštancie, ktorý sťažnosť muža zamietol. Zastupiteľstvo v dedine Herxheim minulý rok odsúhlasilo ponechanie zvona, na ktorom je nápis "Všetko pre vlasť - Adolf Hitler" a pod ním sa nachádza hákový kríž. Úrady sa rozhodli ponechať zvon na svojom mieste, aby - ako uvádzajú - zdôrazňoval potrebu zmierenia a bol výstrahou proti opakovaniu násilia a neprávostí. Potomok ľudí, ktorí prežili holokaust tvrdil, že zvon zosmiešňuje obete Hitlerovho teroru a rozhodnutie napadol súdnou cestou. Ponechanie zvona podrobila kritike aj Ústredná rada Židov v Nemecku (ZdJ), napísal webový portál Focus.de. Súd však v stredu rozhodol, že rozhodnutie obce o ponechaní zvona neznižuje význam pamiatky obetí holokaustu. Zvon sa v kostole nachádza od roku 1934. Zastupiteľstvo plánuje na kostol umiestniť tabuľku pripomínajúcu zločiny národného socializmu.


Fíni nerobia vedu z neúspešného vstupu. Nič sa nekončí, vravia

Obhajcovia titulu prehrali v úvodnom zápase s Čechmi 1:2.

MONTREAL. Fínski hokejisti nevykročili za obhajobou titulu juniorských svetových šampiónov ideálne, no vedu z toho nerobia. Hoci im prekvapivá prehra 1:2 s Čechmi na sebavedomí nepridá, stále veria, že kanadské MS môžu vyhrať. Česi sa hneď v úvodný deň prestížneho podujatia postarali o prekvapivý výsledok. So Suomi držali dlho nerozhodný stav 1:1 a v 59. minúte udreli. Fíni dvakrát nevyhodili čistý puk, českí reprezentanti sa so šťastím udržali v útočnom pásme a zlé rozobratie si hráčov súpera umožnilo vyskúšať šťastie od modrej Michaelovi Špačkovi. Jeho zakončenie zápästím rozhodlo 78 sekúnd pred treťou sirénou o triumfe 2:1. Na ľade v tom momente vybuchla obrovská česká radosť. "Boli to neopísateľné momenty, niečo, čo si ešte dlho zapamätám. Tento gól bude mať v mojej kariére špeciálne miesto," povedal Špaček. Jeho slová podčiarkol aj Filip Chlapík, ktorý vyzdvihol predovšetkým tímového ducha. "Počas celého zápasu sme pôsobili tímovo, a preto sme vyhrali. Neprišli sme sem vynikať individualitami," konštatoval na oficiálnom webe šampionátu. Fínski juniori, ktorí poslali do Kanady mladý výber s priemerným vekom 18 rokov, neskrývali po stretnutí sklamanie. Proti Čechom podali rozpačitý výkon a za súperom zaostali aj v streleckej produkcii, v ktorej mu podľahli 23:30. "Každý z nás je sklamaný. Chceli sme odštartovať cestu za obhajobou triumfu víťazstvom, aby sme nabrali sebavedomie. Nepodarilo sa nám to, ale nič sa nekončí. Musíme pokračovať v tom, čo chceme dosiahnuť," uviedol 17-ročný krídelník Eeli Tolvanen. Hlavu si nelámal ani kapitán Olli Juolevi, ktorý patril k najproduktívnejším hráčom výberu počas vlaňajšej "zlatej" cesty. "Stále môžeme vyhrať tento turnaj. O nič sme neprišli, je to len jeden zápas. Na ten ďalší s Dánmi budeme pripravení," konštatoval. Fínom chýbajú na prebiehajúcich MS esá ako Jesse Puljujärvi, Sebastian Aho či Patrik Laine. Všetci traja vytvorili na uplynulom šampionáte elitnú formáciu, ktorá doviedla Fínov až na juniorský vrchol. Napriek tomu, že mohli potiahnuť Suomi za úspechom aj na prelomí rokov 2016 a 2017, zotrvali vo svojich profiligových kluboch. "Títo chlapci patria k najlepším hráčom svojich tímov v NHL. Žiaľ, nemáme ich tu, je to pre nás veľká strata. Nemôžeme sa pozerať na individuality, musíme hrať ako jeden tím," zdôraznil Juolevi.


Washington Fehérváryho sleduje, zo Švédska musí posielať dotazníky

Mladý reprezentant zažíva prelomovú sezónu.

BRATISLAVA. Mladý reprezentant SR v hokeji Martin Fehérváry zažíva prelomovú sezónu, premiérovo ju celú absolvuje vo švédskej najvyššej súťaži SHL v tíme HV71 Jönköping. Devätnásťročného beka si v uplynulom vstupnom drafte do zámorskej NHL vybral v druhom kole Washington, kde absolvoval aj predsezónny kemp. Potom sa podľa plánu vrátil do Švédska. Kde bude o rok, to ešte nevie. ,,Uvidíme, čo bude po sezóne. Zmluvu vo Švédsku mám na dva roky. Priorita je pre mňa NHL. Uvidíme, ako sa všetko vyvinie. Záleží aj na tom, čo bude chcieť Washington - či budú chcieť, aby som pokračoval vo Švédsku alebo išiel do Ameriky. Ja by som asi preferoval zámorie," hodnotí Martin Fehérváry. ,,Každý pondelok posielam do Washingtonu dotazník, kde hodnotím uplynulý týždeň. Je to rozdelené na viacero bodov. Čo som počas týždňa urobil dobre, na čom musím popracovať, koľko hodín som spal, koľko som hral, či som dostal príležitosti v presilovkách a oslabeniach a či som zranený. Píšem tam vždy môj osobný názor," prezradil 19-ročný bek a pokračoval: ,,V zámorí o nás takto zbierajú informácie, raz za čas sa osobne príde pozrieť aj riaditeľ rozvojového programu z Washingtonu. Je to dobré pre výchovu talentovaných hokejistov. Minule ma zobral na obed. Priamo on nevyhodnocuje tie dotazníky, ale sleduje priamo moju hru a o tom sme sa rozprávali." Zámorský klub sleduje slovenského hokejistu, ale platí to aj opačne. Rodák z Bratislavy vníma výsledky Capitals v základnej časti zámorskej profiligy. Obhajca Stanleyho pohára Washington je aktuálne na 6. mieste Východnej konferencie NHL. ,,Washington sa teraz trochu trápi, ale sú tam skvelí hráči. Myslím si, že je iba otázka času, kedy sa opäť dostanú na víťaznú vlnu," uzavrel Fehérváry.


Turci začali súdiť Uzbeka, ktorý mal vraždiť v Istanbule

Abdulkadir Mašaripov čelí obvineniu z členstva v Islamskom štáte.

ISTANBUL. V Turecku sa v pondelok začal súdny proces s uzbeckým militantom Abdulkadirom Mašaripovom obžalovaným z toho, že na Nový rok postrieľal v istanbulskom nočnom klube 39 ľudí. Informovala o tom agentúra AP. Súd sa koná na okraji Istanbulu. Obžalobe čelí aj 56 komplicov Mašaripova - pochádzajú z Európy, arabských krajín, stredoázijských krajín a Turecka. Okrem Mašaripova je za mrežami 50 ľudí. Abdulkadir Mašaripov - hlavný podozrivý - čelí obvineniu z členstva v teroristickej organizácii Islamský štát, vraždy, pokusu zvrhnúť ústavný poriadok a ďalším obvineniam. Prokurátor požaduje viacnásobný trest odňatia slobody na doživotie. Islamský štát je obvinený z vykonania množstva teroristických útokov na území Turecka v rokoch 2015 a 2016. Masaker v klube Reina zostáva posledným rozsiahlym útokom islamistov na turecké mesto, keďže tamojšie úrady pristúpili k tvrdým protiopatreniam zameraným proti tejto extrémistickej sieti.


Vlhovej súperka si privodila vážne zranenie, má po sezóne
 1. kolo online
 2. kolo online
 Reakcia Vlhovej
 Reakcia Borisa Vlhu
 Kto je Robinsonová?
Zranenie Schildovej

Rakúšanka končí hneď v prvých pretekoch.

BRATISLAVA. Úvodný obrovský slalom novej sezóny Svetového pohára žien v alpskom lyžovaní v rakúskom Söldene poznačil ťažký pád Rakúšanky Bernadette Schildovej. Pretrhla si predný krížny väz v pravom kolene a sezóna sa pre ňu predčasne skončila už po prvých pretekoch. Schildovej patrila po 1. kole dvanásta priečka a spomedzi Rakúšaniek bola na tom vtedy najlepšie. Mladšia sestra dvojnásobnej majsterky sveta Marlies Schildovej v druhom kole nezvládla prejazd jednej z bránok, pretočilo sa jej koleno a po dopade na snehový podklad trate bolo jasné, že nebude môcť pokračovať. Dvadsaťdeväťročná Salzburčanka podstúpila zrýchlený transport vrtuľníkom do sanatória Kettenbrücke v Innsbrucku, kde potrebné vyšetrenia preukázali pretrhnuté väzy v kolene. Podľa portálu ORF ešte v sobotu podstúpi operáciu.


STĹPČEK PETRA TKAČENKAPri Kiskovi sa nedá pomýliť, aj keď rozptyl je veľký

Kiska plánuje stranu

Komentár Tkačenka

Stĺpček

Podcast

Ficov boj proti Kiskovi nebol úplne neúspešný.

Netreba veľa zlomyseľnosti, aby sme očakávanej strane Andreja Kisku veštili neúspech. Pred voličmi sa nikdy neprezentoval ako kovaný politik s ideologicky vyhranenými názormi. Nezískal si povesť zručného rečníka (lebo ním nie je), zato mu politický konkurenti na čele s Robertom Ficom nasadzujú psiu hlavu v zahraničí nerešpektovaného politického amatéra a ešte k tomu aj daňového podvodníka. Kiskova klesajúca dôvera svedčí o tom, že Fico v tomto úsilí nebol úplne neúspešný. Na druhej strane Kiska má stále solídnu dôveru veľkej časti obyvateľstva, ktorá pri mnohých hraničí až so zbožňovaním či mesianizmom. Také zázemie dnes medzi svojimi nemá prakticky ani jeden opozičný politik, azda s výnimkou Mariana Kotlebu, prípadne Borisa Kollára. Výsledkom je, že Kiska v závislosti od ďalšej personálnej výbavy, okolností a šťastia môže uhrať čokoľvek medzi piatimi a dvadsiatimi piatimi percentami. Tu sa jednoducho nedá pomýliť.


V nedeľu sprejazdnia D1 medzi Mostom Lafranconi a Prístavným mostom

Úsek bol čiastočne uzavretý pre opravu vozovky.

BRATISLAVA. Pravý jazdný pás diaľnice D1 na bratislavskom úseku Most Lafranconi a Prístavný most sprejazdnia v nedeľu (25. 8.) v dopoludňajších hodinách. TASR o tom informovala hovorkyňa Národnej diaľničnej spoločnosti (NDS) Michaela Michalová. Úsek bol čiastočne uzavretý pre opravu vozovky a sprejazdnia ho o tri dni skôr, ako bolo plánované. "Vďaka skoršiemu ukončeniu prác bude na uvedenom úseku v sobotu obnovené vodorovné dopravné značenie a premávka bude spustená v nedeľu, 25. augusta, v dopoludňajších hodinách," uviedla hovorkyňa. Stavebné práce sa realizovali od 14. augusta a pôvodne mali trvať do 28. augusta. "Oprava na predmetnom úseku pozostávala z odfrézovania pôvodnej vozovky, aplikácie vodonepriepustnej vrstvy a následného kladenia nového asfaltového drenážneho koberca," uzavrela Michalová.


Vo Francúzsku vypukol požiar, evakuovali štyristo ľudí

Po období pokoja horia požiare znovu aj v Portugalsku.

PARÍŽ. Približne štyristo ľudí bolo preventívne evakuovaných na juhu Francúzska, kde v stredu popoludní začalo horieť asi päťsto hektárov borovicového lesa a krovín. Informoval o tom denník Le Figaro.   Požiar vypukol vo vzdialenosti štyridsať kilometrov západne od mesta Montpellier medzi obcami Saint-Pons-de-Mauchiens, Villeveyrac a Saint-Pargoire. V počiatkoch s ním bojovalo až okolo osemsto hasičov, ktorým pomáhala rôzna technika. Vo štvrtok ráno ich na mieste zostalo asi dvesto. Preventívna evakuácia sa týkala nielen miestnych obyvateľov, ale aj ľudí z kempingu vo Villeveyracu. Takisto v stredu sa podarilo uhasiť požiar vegetácie, ktorý sa rozhorel pri juhofrancúzskom mestečku Beaucaire. Plamene pohltili dvadsať hektárov porastu a zničili jedno auto. V Portugalsku sa po krátkom období relatívneho pokoja, keď vzniku a šíreniu požiarov bránili relatívne nižšie teploty, opäť rozhoreli nové lesné požiare. Podľa Úradu na ochranu obyvateľstva horí na území krajiny momentálne sedem lesných požiarov, bojuje proti nim vyše 1300 hasičov za pomoci 25 lietadiel s vodnými vakmi. Podľa štatistík európskych úradov je Portugalsko tento rok najviac postihnutou krajinou. Pri veľkom júnovom požiari zahynulo v tejto krajine 64 ľudí a plocha lesného porastu zničená plameňmi predstavuje viac ako tretinu územia zničeného požiarmi v celej Európskej únii (EÚ). V Portugalsku za tento rok do piateho augusta ľahlo popolom 140-tisíc hektárov lesných porastov, v celej EÚ to bolo 380-tisíc hektárov.


Výroba komponentov v rámci Volkswagenu sa stane nezávislým subjektom

Volkswagen sa chce pripraviť na výrobu súčiastok do elektromobilov.

FRANKFURT NAD MOHANOM. Nemecký automobilový koncern Volkswagen (VW), najväčší výrobca vozidiel v Európe, v pondelok oznámil, že vývoj a výroba komponentov sa od januára 2019 stanú nezávislým subjektom v rámci skupiny. A spolu s ním aj výroba osobných a komerčných vozidiel VW. Cieľom tejto reorganizácie je pripraviť výrobu komponentov na výzvy, ktoré prinášajú elektromobily.


Do čínskych študentov neďaleko Toulouse vrazilo auto

Vozidlo mal podľa médií šoférovať 28-ročný muž ázijského pôvodu.

TOULOUSE, BRATISLAVA. Pred školou vo francúzskom predmestí Blagnac neďaleko Toulouse v piatok večer do skupiny študentov vrazilo auto. Traja študenti čínskeho pôvodu utrpeli zranenia, jedna študentka vážne. Motív útočníka zatiaľ nie je známy, do študentov však údajne narazil naschvál, informuje spravodajský portál britskej BBC. Po útoku ho polícia zatkla. Podľa informácií denníka Le Figaro bol vodičom 28-ročný muž ázijského pôvodu. Podľa polície muž v minulosti spáchal niekoľko menej závažných trestných činov, väčšinou súvisiacich s drogami. Nebol však na zozname ľudí, ktorých by polícia sledovala. Podľa BFMTV vodič auta vypovedal, že do skupiny chodcov na chodníku vrazil zámerne a že na to "dostal rozkaz". Prokurátor navštívil miesto nehody a v súčasnosti neexistuje žiadny náznak, že ide o teroristický čin. Zranených študentov vo veku 22 až 23 rokov odviezli do nemocnice v Toulouse.


Kardiochirurg Fischer nemôže robiť ani len sanitára

K lekárskemu povolaniu sa bude môcť vrátiť najskôr po dvoch rokoch, zhodujú sa odborníci na medicínske právo. Nie je bezúhonný.

BRATISLAVA. Špecializovaný trestný súd v stredu odpustil kardiochirurgovi Viliamovi Fischerovi zvyšok trestu zákazu vykonávania činnosti lekára. Stále však nemôže liečiť ľudí ani vykonávať akékoľvek iné zdravotnícke povolanie. Stav bude trvať ešte prinajmenšom dva roky, počas ktorých je podľa rozhodnutia súdu Fischer v skúšobnej lehote. Zhodujú sa na tom dvaja odborníci na medicínske právo, lekár a právnik Peter Kováč a advokát Ivan Humeník z advokátskej kancelárie h&h Partners. Súd odsúdil Fischera za to, že zobral úplatok 3000 eur v apríli 2015 na dvojročné väzenie s podmienečným odkladom na štyri roky. Dostal aj zákaz činnosti na tri roky. Okrem peňazí, ktoré zobral v troch častiach, prijal podľa prokuratúry za prednostnú operáciu aj bonboniéru a dve kačice. "Profesor Fischer nemôže pracovať nielen ako lekár, ale ani ako zdravotná sestra, zdravotný asistent a dokonca ani ako sanitár, lebo nie je bezúhonný," vysvetľuje Kováč. Rovnako ako Humeník tvrdí, že hoci súd Fischerovi odpustil zvyšok trestu zákazu vykonávania povolania lekára, počas skúšobnej lehoty má v registri trestov stále záznam, že bol odsúdený za branie úplatku. Znamená to, že nie je bezúhonný. Bezúhonnosť je podľa zákona o poskytovateľoch zdravotnej starostlivosti jednou zo základných podmienok, aby človek mohol vykonávať akékoľvek zdravotnícke povolanie. Proti Fischerovi je aj podmienka zákona, že ten, kto chce vykonávať zdravotnícke povolanie, nemôže byť právoplatne odsúdený za branie úplatku, čo kardiochirurg bol. Aj Fischer, keď v stredu zdôvodňoval svoju žiadosť, aby mu súd odpustil zvyšok zákazu vykonávania lekárskeho povolania, povedal, že vie, že chirurgiu zrejme aj tak nebude môcť robiť. Ak by zákaz porušil, hrozí mu pokuta vyše 600 eur. Kardiochirug svoju bezúhonnosť podľa Humeníka po dvojročnej skúšobnej lehote nezíska automaticky. "Súd bude musieť po dvoch rokoch od právoplatnosti rozhodnutia o podmienečnom odpustení rozhodnúť, že sa osvedčil," vysvetľuje Kováč. Zákaz vykonávania lekárskeho povolania však nebráni, aby Fischer poskytoval konzultácie -napríklad v oblasti kardiochirurgie. Národnému ústavu srdcovocievnych chorôb podľa jeho hovorkyne Dobroslavy Krajačičovej kardiochirurg zatiaľ ponuku neposlal. Či tak urobí, Fischer nechcel povedať. Za branie úplatku v poslednom čase trestne stíhali aj onkológa Tomáša Šáleka a urológa Vladimíra Poláka. Oboch prichytili, keď úplatok preberali. Tento text ste mohli čítať vďaka tomu, že platíte za obsah. Vážime si to.


Oslavy vypukli na ihrisku. Ako Slovan vyradil PAOK Solún

Online prenos

Dôvody postupu

Komentár

Ján Kozák (profil)

Fotogaléria

Zostrih (video)

Ohlasy médií

Oslavy (video)

Možní súperi

Online zo žrebu

Anketa

Koľko zarobí?

Bratislavský tím sa postaral o prekvapenie.

SOLÚN. Futbalisti Slovana Bratislava si po piatich rokoch opäť zahrajú v skupinovej fáze Európskej ligy. Rozhodla o tom ich štvrtková prehra v odvete play off EL na ihrisku PAOK Solún 2:3, ktorá však Slovanu po triumfe 1:0 v prvom zápase zabezpečila postup ďalej. Na štadióne Toumba otvoril skóre v 38. minúte Jurij Medveděv, domáci hneď po prestávke otočili výsledok po góloch Dimitrisa Limniosa a Karola Šwiderského. Na 2:2 upravil v 62. minúte Vernon De Marco, posledné slovo mal v 87. minúte Dimitris Giannoulis, ale na postupe Slovana to už nič nezmenilo. Pozrite si postup Slovana Bratislava na fotografiách.


Družica ESA poslala na Zem prvé fotografie Marsu

Vedci vyjadrili nadšenie nad kvalitou získaných záberov.

PARÍŽ. Družica Trace Gas Orbiter (TGO), ktorá je spoločným projektom Európskej vesmírnej agentúry (ESA) s ruským Roskosmom, poslala svoje prvé fotografie Marsu. Oznámila to stanica BBC. Družica sa dostala na obežnú dráhu červenej planéty 19. októbra, opisujúc okolo nej vysoko eliptickú orbitu. Vedci vyjadrili nadšenie nad kvalitou získaných záberov, ktoré vyhotovuje systém CaSSIS. TGO preletela nad oblasťou nazývanou Hebes Chasma počas svojho najtesnejšieho priblíženia, iba 250 kilometrov od povrchu Marsu. Otestované boli aj dva senzory družice - NOMAD a ACS, ktoré budú detailne mapovať atmosférické plyny planéty. Konkrétne pôjde o zložky, ktoré tvoria menej než jedno percento ovzdušia Marsu - metán, vodnú paru, oxid dusičitý a oxid siričitý. Štvrté zariadenie FREND bude skúmať vodík nachádzajúci sa v blízkosti povrchu. TGO, ktorá vyštartovala k Marsu 14. marca, však zaznamenala aj neúspech, keď jej sonda Schiaparelli v októbri pristála na povrchu Marsu dôsledkom technického zlyhania v príliš veľkej rýchlosti a došlo k jej zničeniu. Družica predstavuje prvú fázu európsko-ruského výskumu Marsu; druhým krokom tohto projektu, ktorý nazvali ExoMars, bude osadenie robotického vozidla na povrch planéty v roku 2021. Vyžiada si to vyše 400 miliónov eur.


Orbán podpísal nariadenie o voľnom pohybe amerických vojsk na území Maďarska

Povolenie sa týka aj prekročenia hraníc a prechodu cez Maďarsko či preletu nad ním.

BUDAPEŠŤ. Ozbrojené sily Spojených štátov sa budú môcť od štvrtka voľne pohybovať po území Maďarska. Vyplýva to z vládneho nariadenia, ktoré podpísal premiér Viktor Orbán a v stredu ho zverejnil maďarský úradný vestník. Podľa spravodajského servera mfor.hu sa toto povolenie týka aj prekročenia hraníc a prechodu cez územie Maďarska či preletu nad ním. V zmysle nariadenia sa voľne môžu pohybovať príslušníci armády USA s potrebnou technikou, akou sú dopravné a bojove vozidlá a komunikačné zariadenia, ale aj so zbraňami a strelivom. Výnimkou sú cvičenia amerických vojsk mimo objektov prevádzkovaných ministerstvom obrany, prípadne úlohy plnené príslušníkmi týchto vojsk v civilnom oblečení. V uvedených prípadoch si musia vyžiadať od vlády osobitné povolenie. Nariadenie o voľnom pohybe je založené na 47. článku ústavy a na medzivládnej maďarsko-americkej dohode o obrannej spolupráci, podpísanej 4. apríla 2019, pripomína mfor.hu.


Sýrsku provinciu Idlib treba podľa Iránu očistiť od teroristov

Sýrske sily a ich spojenci sa pripravujú na útok v Idlibe.

DAMASK. Iránsky minister zahraničných vecí Mohammad Džavád Zaríf v pondelok na začiatku svojej návštevy Damasku uviedol, že sýrska provincia Idlib "musí byť očistená od teroristov" a celá sa musí vrátiť pod kontrolu vlády. Jeho vyjadrenia zazneli v čase, keď sa sýrske sily a ich spojenci pripravujú na útok v Idlibe, poslednej bašte protivládnych povstalcov v krajine. "Sýrska územná integrita by mala byť ochránená a všetky kmene a skupiny by ako jedna spoločnosť mali začať s procesom obnovy a utečenci by sa mali vrátiť do svojich domovov," uviedol Zaríf. Stretol sa so sýrskym ministrom zahraničných vecí Walídom Mualimom, ktorý sa práve vrátil z Moskvy, a neskôr má na programe stretnutie so sýrskym prezidentom Bašárom Asadom. Zarífova návšteva prichádza niekoľko dní pred tým, ako by sa mali lídri Iránu, Turecka a Ruska stretnúť v Iráne, aby prediskutovali situáciu v Idlibe, pripomína agentúra AP. Rusko a Irán pôsobia v sýrskej občianskej vojne ako hlavní vojenskí podporovatelia vlády v Damasku, spolupracujú však s Tureckom, ktoré podporuje sýrsku opozíciu, na udržiavaní bezpečných zón pre civilistov. Splnomocnenec OSN pre Sýriu Staffan de Mistura odhaduje, že medzi obyvateľmi Idlibu je až 1,4 milióna Sýrčanov, ktorí v súvislosti s vojnou už raz opustili svoje bydlisko. Provincia sa nachádza pri hranici s Tureckom, ktoré však odmieta prijať novú vlnu utečencov.


Portrét Ronaldinha zdobí štadión PSG, kde začínal svoje európske pôsobenie

Som veľmi šťastný, reaguje bývalý futbalista.

PARÍŽ. Bývalý brazílsky futbalista Ronaldinho ocenil stvárnenie svojej podobizne na fasáde parížskeho Parku princov. Jeho portrét pribudol k ďalším, oceňujúcich slávnych hráčov Paris Saint Germain. Francúzsky denník Le parisien pripomína, že "11 malieb 11 hráčov, ktorí tvorili dejiny PSG" sa týka napríklad Bosniaka Safeta Sušiča, Švéda Zlatana Ibrahimoviča, Brazílčana Raí de Oliveiru, Portugalčana Pauletu či Francúza Davida Ginolu. "Som veľmi šťastný, že som súčasťou tejto pocty a histórie tohto výnimočného klubu. Ďakujem PSG za rešpekt a náklonnosť," cituje denník Ronaldinha a jeho slová na Instagrame. Bývalý najlepší hráč sveta ocenil aj samotné dielo, pod ktoré sa podpísal stretartový umelec Estim. "Freska je úžasná, blahoželám tým, ktorí dielo vytvorili." V parížskom klube začínal Ronaldinho ako 21-ročný svoju európsku kariéru, v drese PSG hral dve sezóny (2001-2003) a hoci s klubom žiadnu trofej nezískal, zapísal sa do povedomia fanúšikov nenapodobniteľným herným štýlom, upozornil denník.


Nemecká SPD nominovala Schulza na post spolkového kancelára

Aktuálny prieskum ukazuje že Schulz má rovnakú podporu verejnosti ako Merkelová.

Berlín 29. januára (TASR) - Predsedníctvo Sociálnodemokratickej strany Nemecka (SPD) v nedeľu oficiálne nominovalo bývalého predsedu Európskeho parlamentu (EP) Martina Schulza do tohtoročných volieb ako kandidáta na post spolkového kancelára. Podľa nemenovaného zdroja agentúry DPA získal tento 61-ročný politik v straníckom vedení jednomyseľnú podporu. Svoju nomináciu na post kancelára potvrdil aj samotný Schulz, ktorý na sieti Twitter vyjadril "pokoru a vďačnosť". Vedenie SPD zároveň nominovalo Schulza na post straníckeho predsedu, o čom majú členovia rozhodnúť na mimoriadnom sneme v polovici marca. Bývalý šéf EP sa už v stredu predstavil v nemeckom zákonodarnom zbore ako kandidát SPD na spolkového kancelára po tom, ako sa odmietol o túto funkciu uchádzať terajší predseda strany Sigmar Gabriel. Schulz tak bude v septembrových parlamentných voľbách hlavným vyzývateľom kancelárky Angely Merkelovej, líderky Kresťanskodemokratickej únie Nemecka (CDU), ktorá vládne spoločne s SPD v tzv. veľkej koalícii. Podľa aktuálneho prieskumu berlínskeho inštitútu Infratest dimap má Schulz v súčasnosti rovnakú podporu verejnosti ako Merkelová.


Priemerná starobná penzia dosahuje 426 eur

V porovnaní s koncom februára minulého roka priemerný starobný dôchodok stúpol o vyše 12 eurd.

BRATISLAVA. Priemerný starobný dôchodok na Slovensku na konci februára predstavoval 425,99 eura. V porovnaní s koncom februára minulého roka ide o nárast o 12,25 eura. Tento druh dôchodku pritom na konci minulého mesiaca poberalo vyše 1,04 mil. osôb. Predčasný starobný dôchodok, ktorý dostávalo 21,5 tisíca penzistov, dosahoval v priemere 401,74 eura. Medziročne išlo o nárast o 7,05 eura. Vyplýva to z údajov, ktoré zverejnila Sociálna poisťovňa. Priemerný invalidný dôchodok pre osoby s mierou postihnutia do 70 % bol na konci minulého mesiaca na úrovni 200,88 eura, čo je v medziročnom porovnaní zvýšenie o 2,59 eura. Invalidnú penziu pre ľudí s mierou postihnutia nad 70 % vyplácala Sociálna poisťovňa v priemernej výške 360,64 eura. Oproti koncu februára vlaňajška je to nárast o 6,61 eura. Sociálna poisťovňa pritom ku koncu minulého mesiaca evidovala 237,5 tisíca poberateľov invalidných dôchodkov. Vdovské dôchodky dosahovali ku koncu minulého mesiaca v priemere 250,54 eura, čo je medziročný nárast o 3,23 eura. Tieto dôchodky pritom dostávalo 294,9 tisíca ovdovených žien. Priemerná výška vdoveckých dôchodkov, ktoré poisťovňa vyplácala 46 tisíc vdovcom, bola na úrovni 194,97 eura. Oproti koncu februára minulého roka je to nárast o 3,87 eura. Sirotské dôchodky dostávalo na konci februára 22,9 tisíca osôb, a to v priemernej výške 132,97 eura. Priemerná sirotská penzia tak bola medziročne vyššia o 87 centov.


Nadal by bol fantastický futbalista, povedal Mourinho

Mourinho spolupracoval s Nadalovým strýkom.

LONDÝN. Rafael Nadal by bol podľa Joseho Mourinha fantastickým futbalistom, ak by sa v mladosti nerozhodol stať jedným z najlepších tenistov histórie. Portugalský kouč to vyhlásil počas prebiehajúceho grandslamového turnaja vo Wimbledone. "Je úžasný. S jeho postavou, mentalitou a zručnosťami by z neho bol fantastický futbalista," citovala agentúra AFP Mourinha, ktorý spolupracoval so strýkom Nadala Miguelom Angelom počas svojho asistentského pôsobenia v FC Barcelona. "Ale som šťastný, že nie je futbalistom a v tenise sa stal tým, kým je," dodal bývalý tréner Porta, Manchestru United, Realu Madrid, či FC Chelsea.


Sociálne balíčky neprerokovali, koalícia ich chce ešte okresať

Bugár chce zmenšiť dopad na štátny rozpočet.

BRATISLAVA. Lídri koaličných strán Robert Fico (Smer), Béla Bugár (Most-Híd) a Andrej Danko (SNS) na pondelkovej Koaličnej rade rokovali o sociálnych balíčkoch, o novele zákona o štátnych symboloch i o kandidátoch na ústavných sudcov. Predsedovia sa dohodli, že sociálne opatrenia presunú z májovej schôdze parlamentu na júnovú. Novinárov o tom informoval predseda Mosta-Híd Béla Bugár. Dôvodom je, že chcú čo najmenej zaťažiť štátny rozpočet. "Dovtedy ešte okrešeme niektoré návrhy, aby dopad na štátny rozpočet nebol veľký," dodal Bugár. Hovorca predsedu parlamentu a šéfa SNS Andreja Danka Tomáš Kostelník po rokovaní koaličnej rady zase uviedol, že sa momentálne rieši už iba otázka načasovania prerokovania týchto bodov v parlamente. Návrhy Slovenskej národnej strany (SNS) týkajúce sa koncesionárskych poplatkov, daní z príjmov či dane z pridanej hodnoty na potraviny, s ktorými prišla na pondelňajšie rokovanie koaličnej rady, jej partneri v koalícii podľa Kostelníka podporili. „Všetky opatrenia, ktoré avizovala SNS, sa podarilo na tejto koaličnej rade presadiť. Otázka je len, či sa to podarí presadiť už na tejto májovej schôdzi, alebo sa to prenesie až na júnovú schôdzu,“ dodal Kostelník. Pondelňajšia dohoda koaličných partnerov na základných parametroch navrhovaných sociálnych a daňových opatrení umožní udržať vybalansované verejné financie, tvrdí premiér Peter Pellegrini. Podľa Pellegriniho bude koalícia rokovať už iba o definitívnych parametroch jednotlivých opatrení tak, aby mohli byť predložené na júnové rokovanie Národnej rady SR. "Nachádzame sa v rozumnom kompromise,“ vyhlásil Pellegrini na margo dopadov navrhovaného balíčka opatrení koaličných strán. Konkrétny finančný dopad na štátny rozpočet premiér nespresnil. Tvrdí však, že výsledná suma by mala byť zvládnuteľná pre rozpočet na rok 2020 tak, aby neboli prekročené sankčné pásma dlhovej brzdy a aby slovenská vláda mohla naďalej aj na európskej úrovni hovoriť, že zdravé verejné financie sú pre ňu prioritou. Aktuálne má pritom vláda podľa programu stability naplánované vyrovnané rozpočty verejných financií minimálne do roku 2022. Na júnovú parlamentnú schôdzu by tak mali byť koaličné opatrenia predložené už aj s konkrétnymi parametrami. Niektoré sa ešte môžu dolaďovať, predseda vlády však za Smer naznačil, že na základe návrhu strany by sa mal napríklad výrazne zvýšiť rodičovský príspevok, zvyšovať by sa mali aj niektoré nezdaniteľné položky či superodpočet na vedu a výskum. Premiér Peter Pellegrini zároveň potvrdil, že po pondelňajšom rokovaní koaličnej rady sa končí jeho krátka misia na čele rezortu financií. Post ministra dočasne zastával od 11. apríla tohto roku s tým, že do vymenovania nového ministra chce dosiahnuť kompromisy v rokovaniach koaličných partnerov pri ich sociálnych a daňových návrhoch. V utorok pritom na post ministra financií prezident Andrej Kiska oficiálne vymenuje doterajšieho šéfa parlamentného finančného výboru Ladislava Kamenického. Most-Híd podľa Bugára nepodporí prelomenie veta prezidenta k novele zákona o štátnych symboloch. "Keby sa veto pána prezidenta prelomilo, v tom momente sa bude rokovať v skrátenom legislatívnom konaní o našom návrhu, ktorý nebude zakazovať spievanie a hranie štátnej hymny cudzieho štátu," uviedol Bugár. Poslanci NR SR za Most-Híd chcú do zákona pridať novú vetu. „Predchádzajúcou vetou nie je dotknuté právo fyzických a právnických osôb hrať alebo spievať štátnu hymnu iného štátu," uviedol minister spravodlivosti Gábor Gál ešte 17. apríla.Parlament bude 21. mája voliť ďalších kandidátov na sudcov ústavného súdu. Podľa Bugára budú o menách ešte rokovať.


Kamenickému chýbajú údaje pri otázke dofinancovania zdravotníctva

O 150 miliónov eur žiadajú ambulancie, nemocnice aj zdravotné poisťovne.

BRATISLAVA. Minister financií Ladislav Kamenický (Smer-SD) zatiaľ nechce hovoriť o tom, či pôjdu v tomto roku do zdravotníctva ďalšie peniaze zo štátneho rozpočtu. O jeho bezodkladné dofinancovanie vo výške 150 miliónov eur žiadajú ambulancie, nemocnice, zdravotné poisťovne aj strešná pacientska organizácia. "Ja sa nemôžem opierať o nejaké cifry vycucané z prsta, 150 miliónov je obrovská suma peňazí. My samozrejme potrebujeme dostať nejaké dáta, ktoré sme dodnes nedostali, Kým môj riaditeľ rozpočtu nedostane údaje, na základe ktorých by sme sa mali baviť o tom, že či vôbec dofinancovávať a v akej výške, tak ja sa k tomu nebudem zatiaľ vyjadrovať," reagoval Kamenický po stredajšom rokovaní vlády. Ambulancie, nemocnice, zdravotné poisťovne aj strešná pacientska organizácia v stredu odovzdali spoločné memorandum šéfovi parlamentného výboru pre zdravotníctvo Štefanovi Zelníkovi (SNS). V ňom poukázali, že súčasný rozpočet pre zdravotníctvo nepostačuje. Generálny riaditeľ Inštitútu zdravotnej politiky (IZP) Martin Smatana v utorok avizoval, že do konca septembra by malo byť jasné, koľko peňazí bude potrebných na dofinancovanie rezortu zdravotníctva. Inštitút je posledných 13 mesiacov zodpovedný za prípravu rozpočtu pre zdravotníctvo. Jeho šéf súhlasí, že dofinancovanie bude určite potrebné. Ministerka zdravotníctva Andrea Kalavská (nominantka Smer-SD) súhlasí, že jej rezort bude potrebovať v tomto roku dofinancovanie. "Vnímame, že je potreba dofinancovať, avšak to číslo, o ktorom sa máme baviť, ešte nie je dané," povedala po stredajšom rokovaní vlády. Šéfka rezortu nechce, aby sa dofinancovanie realizovalo na základe dojmov a pocitov. "Počkáme si na daňovú prognózu, čísla by sme mali mať koncom septembra," uviedla. S ministrom financií Ladislavom Kamenickým je podľa svojich slov v pravidelnom kontakte. Kalavská chce, aby bolo dofinancovanie spravodlivé a adresné. Zároveň sa pýta, na základe čoho vznikla požiadavka na sumu 150 miliónov eur. Poznamenala, že iniciátori memoranda nemohli ešte vidieť daňovú prognózu, keďže neexistuje. Súhlasí však, že zdravotníctvo, ktoré je podľa nej tiež dlhodobo podfinancované, peniaze potrebuje. Verí, že sa nájdu. Ambulancie, nemocnice, zdravotné poisťovne aj strešná pacientska organizácia v spoločnom memorande, ktoré v stredu odovzdajú šéfovi parlamentného výboru pre zdravotníctvo Štefanovi Zelníkovi (SNS), poukázali, že súčasný rozpočet pre zdravotníctvo nepostačuje. "Rozpočet verejného zdravotného poistenia na rok 2019, spolu s viacerými faktormi s negatívnym dosahom, nepostačuje na zabezpečenie dostupnej zdravotnej starostlivosti a už vôbec nie na stabilizáciu poskytovateľov zdravotnej starostlivosti v jednotlivých segmentoch," píše sa v spoločnom memorande. Signatári pripomínajú zvýšenie miezd v zdravotníctve, sociálne balíčky, rekreačné poukazy, zníženie platieb za poistencov štátu i nižší rast ekonomiky. Ochrana života a zdravia občanov je podľa nich ohrozená. Memorandum podpísali prezident Asociácie súkromných lekárov Marián Šóth, prezident Asociácie nemocníc Slovenska Marián Petko, prezidentka Asociácie na ochranu práv pacientov SR Mária Lévyová, výkonná riaditeľka Asociácie zdravotných poisťovní SR Katarína Kafková, vrátane šéfov všetkých troch poisťovní pôsobiacich na Slovensku. "Dôrazne upozorňujeme na dlhodobo podhodnocované výdavky na zdravotníctvo v rozpočtoch SR, čo konštatovala aj Rada pre rozpočtovú zodpovednosť. Systém zdravotníctva je tak nestabilný a opakuje sa potreba jeho dofinancovania," konštatujú v spoločnom vyhlásení. Žiadajú o stabilizáciu systému financovania zdravotníctva do budúcnosti tak, aby rozpočet zohľadňoval reálne potreby a rozvoj a aby podiel výdavkov štátu na zdravotníctvo kontinuálne rástol, až do dosiahnutia podielu na HDP zodpovedajúcemu priemeru štátov Európskej únie. Zelník skonštatoval, že výbor súhlasí s potrebou dofinancovania zdravotníctva. Považuje za dobré hovoriť o financiách v zdravotníctve už teraz, pretože sa bude tvoriť a schvaľovať štátny rozpočet na ďalší rok. Dodal, že v koalícii nepodporia žiadny z predložených zdravotníckych návrhov zákonov, ktorý predpokladá zvýšenie finančných nárokov bez toho, aby bola deklarovaná ich financovateľnosť. Memorandum podľa jeho slov odovzdajú ďalej ministerke zdravotníctva Andrei Kalavkej (nominantka Smeru-SD). "Ona je exekutíva, ona musí obhájiť rozpočet," skonštatoval Zelník s tým, že na zabezpečenie financovania rezortu je tu vláda.


Tehotné ženy by na urgentoch nemali platiť 10-eurový poplatok

Ministerstvo chce znížiť administratívu pre tehotné ženy, aby nemuseli žiadať poisťovňu o vrátenie poplatku.

BRATISLAVA. Tehotné ženy by po novom nemali platiť na urgentných príjmoch 10-eurový poplatok. Ministerstvo zdravotníctva prehodnotilo uvedený návrh a sme za to, aby tehotné ženy neplatili na urgentnom príjme žiadny poplatok. "Poprosili sme preto predsedu parlamentného výboru pre zdravotníctvo (Štefana Zelníka - pozn. redakcie), aby zvážil možnosť toho, že zdravotná starostlivosť súvisiaca s tehotenstvom bude vylúčená z poplatkov na urgentnom príjme," informovala hovorkyňa ministerstva zdravotníctva Zuzana Eliášová. Eliášová doplnila, že týmto krokom chcú znížiť administratívu pre tehotné ženy, aby nemuseli žiadať poisťovňu o vrátenie poplatku. Ako dodala, ak poslanecký návrh schvália poslanci v parlamente, platiť by mal od polovice marca. Pôvodný návrh predpokladal, že by tehotné ženy zaplatili poplatok a následne by si mohli nárokovať jeho vrátenie u zdravotnej poisťovne.Parlament minulý rok schválil novelu zákona o zdravotnej starostlivosti, ktorou sa okrem iného zvýšili poplatky za návštevu pohotovostí. Poplatok za ústavnú pohotovostnú službu vzrástol na 10 eur z 1,99 eura. Oslobodení však sú tí pacienti, ktorí potrebujú neodkladnú zdravotnú starostlivosť. Ako to vtedy odôvodnilo ministerstvo, stanovenie tejto výšky úhrady predstavuje najmä preventívnu snahu znížiť zaťaženie urgentných príjmov a ústavných pohotovostných služieb. Na základe analýzy ministerstva zdravotníctva sa totiž zistilo, že len 12 percent pacientov bolo po návšteve ústavnej pohotovostnej služby hospitalizovaných, čo indikuje využívanie ústavnej pohotovostnej služby na iný účel, ako je primárne určená.


Bude štvrtým najlepšie plateným Čechom v NHL. Palát podpísal novú zmluvu s Tampou

Český reprezentant doposiaľ v NHL hral iba za jediný klub.

TAMPA BAY. Český hokejový útočník Ondřej Palát sa vyhol arbitráži s klubom zámorskej NHL Tampa Bay Lightning. Dvadsaťšesťročný krídelník v piatok podpísal s vedením mužstva nový kontrakt na päť rokov v hodnote 26,5 milióna dolárov. S ročným príjmom 5,3 milióna USD bude štvrtým najlepšie plateným Čechom v profilige, najviac dostáva Jakub Voráček z Philadelphie (8,25 milióna USD ročne). Ondřej Palát pôsobí v zámorí od leta 2009, v NHL debutoval v sezóne 2012/2013. Lightning si ho vybrali v siedmom kole draftu v júni 2011. Doteraz v profilige nazbieral 307 štartov (74 gólov a 144 asistencií), v play-off pridal 46 duelov (14+15). Česko reprezentoval na ZOH 2014 v Soči aj minuloročnom Svetovom pohári v Kanade.


Americký veľvyslanec v Nemecku žiada rovnaké pravidlá pre všetkých

BERLÍN. Richard Grenell, nový americký veľvyslanec v Nemecku, nevidí nijaké aktuálne nebezpečenstvo vzniku obchodnej vojny medzi Spojenými štátmi a EÚ. Washington však očakáva ďalšie návrhy na to, ako by sa terajšie clá dali zrušiť. Grenell to uviedol pre sobotné vydania denníkov mediálnej skupiny Funke. "Nebude nijaká obchodná vojna. Táto predstava je falošná. S našimi priateľmi hovoríme, aby sme problém vyriešili," povedal diplomat. Upozornil však na to, že Európania musia do začiatku júna predložiť prepracovaný koncept. Štáty EÚ totiž dostali výnimku na vývoz ocele a hliníka len do konca uvedeného termínu. "Chceme mať v hre rovnaké pravidlá," povedal Grenell. "Pokiaľ iní pracujú s clami, my robíme to isté." Európska komisia (EK) pohrozila vyššími clami na americký tovar a pripravila jeho zoznam pre prípad, že Donald Trump uplatní sankčné clo na európske komodity. Brusel kritizoval dôvody Washingtonu, prečo chce zaviesť sankčné clo. Podľa neho je aktuálny transatlantický obchod nevyvážený. EÚ už vraj zaviedla zvýšené clo na mnohé produkty, napríklad agrárne. Obchodné vzťahy medzi partnermi teraz začal zaťažovať vývoj okolo Iránu. Peter Altmaier, spolkový minister hospodárstva, v piatok (11. 5.) pre rozhlasovú stanicu Deutschlandradio povedal: "Nemáme nijaké právne možnosti, aby sme nemecké firmy chránili pred rozhodnutiami americkej vlády alebo aby sme ich spod nich vyňali". Grenell žiadal, aby nemeckí podnikatelia zastavili svoje investície v Iráne. Za to ho nemecké podnikateľské zväzy ostro kritizovali. "To je enormný Damoklov meč," povedal Volker Treier, námestník konateľa Nemeckej priemyselnej a obchodnej komory (DIHK). Šéf komory Eric Schweitzer pre sobotné vydanie denníka Passauer Neue Presse povedal, že spolková vláda sa musí teraz postarať o obmedzenie strát a zabezpečiť rozbehnuté obchody s Iránom. Po podpísaní dohody o zastavení iránskeho jadrového programu sa nemecké firmy aktívne pustili do presmerovania svojich aktivít aj na Teherán. "Okrem toho sa žiada, aby spolková vláda postupovala s partnermi v EÚ proti USA spoločne a rozhodne a žiadala právne spoľahlivé ekonomické vzťahy," zdôraznil šéf DIHK.


Nemecko chce spoplatniť diaľnice aj pre osobné autá

BRATISLAVA, BERLÍN. Cestovanie po nemeckých cestách môže zdražieť. Nemecko je totiž blízko dohode s Európskou komisiou o spoplatnení diaľnic aj pre osobné autá. Ešte pred časom Komisia Berlín za návrh kritizovala. Nakoniec sa ale zrejme dohodnú na tom, že krajina pri platení nezvýhodní všetkých Nemcov, ale len tých, čo jazdia na ekologických autách. Dohodu by mohli uzavrieť ešte v novembri, píše web lidovky.cz. Pôvodný návrh Nemecka bol iný. Spočíval podľa denníka Spiegel v tom, že úľavu mali dostať všetci nemeckí vodiči. O zaplatenú čiastku sa im mala znížiť daň z motorových vozidiel. Komisia s tým nesúhlasila. Tvrdila, že by boli diskriminovaní vodiči ostatných krajín Európy a Berlín zažalovala na európskom súde. Nemecko bolo doteraz jednou z posledných veľkých európskych krajín, ktorá nespoplatnila diaľnice pre osobné autá.


Záber hviezd z Chopku prebrala NASA. Fotku spravil Slovák

Fotograf zachytil vzácny odraz svetla pretínajúci Mliečnu cestu

BRATISLAVA. Americká vesmírna agentúra NASA zaradila obrázok z tatranského Chopku do svojho výberu najkrajších astronomických záberov. Na úspech slovenského fotografa Ondreja Králika upozornil web astro.cz. Fotografia, ktorá vznikla 29. marca z Chopku približne vo výške 2000 metrov zachytáva dva svetelné oblúky. Vpravo je tesne nad pozemskými svetlami vidno oblúk Mliečnej cesty. Nad obzorom je stále ostávajú zbytky svetla, ktoré postupne prechádza do druhého oblúku v protisvite, ktorý pretína oblúk Mliečnej cesty. Protisvit vzniká odrazom slnečného svetla od prachových častíc v rovine ekliptiky. Pozorovateľné je na jar pri výnimočne čistej a tmavej oblohe. Vľavo takmer pri obzore možno pozorovať jasný svit planéty Jupiter. Fotografiu v plnom rozlíšení nájdete tu Viac fotografií Ondreja Králika nájdete tu


Šesťdesiat vecí, ktoré sme nevedeli na začiatku roka 2017

Najzaujímavejšie vedecké objavy z tohto roku.

1. Neandertálci neboli hlúpi. 2. V ľudskom bruchu sa celý čas skrýval ďalší orgán - okružie. 3. Kyselina listová nepomáha iba tehotným ženám. Mali by ju užívať všetky plodné ženy. 4. Rok 2016 bol najteplejší od začiatkov merania teplôt. 5. Slováci mali dobrý rok. Prvýkrát skúmali sumerské mesto, objavili novú metódu vo fyzike, naučili počítač vyhrávať v pokri nad človekom, pomenovali hada po Štefánikovi, odhalili vek kreviet, ktoré zabíjajú zvukom a do vesmíru vyslali prvú slovenskú družicu. 6. Chiméry sú reálne. Vedci spojili prasačie embryo s bunkami človeka. 7. Vieme, prečo paradajky stratili chuť a môžeme im ju vrátiť. 8. Mozog v spánku zabudne pätinu vecí, ktoré sa naučí cez deň. Ak spíme málo, mozog začne požierať sám seba. 9. Vo Vrábloch sú pozostatky najstaršieho sídla v strednej Európe. 10. Na Zemi sa zmení magnetické pole. Sever bude juh. 11. Amazonský prales nie je nedotknutý. Sú v ňom záhadné štruktúry vytvorené ľuďmi. 12. Do DNA baktérie vieme vložiť úplne nové písmená. 13. Zem má sedem kontinentov. Jeden starodávny a stratený sa skrýva aj na dne Indického oceánu. 14. Ľudia menia planétu smrteľnou rýchlosťou. 15. Existujú tri ďalšie planéty podobné Zemi, ktoré by mohli mať život. 16. Aztékov zničil európsky parazit. 17. V bazénoch pláva naozaj veľa moču. 18. Posledné mamuty boli osamelé a zúbožené. Ich záhadu pomohla odhaliť aj Slovenka. 19. Feromóny príťažlivosti neexistujú. 20. Na Sahare boli kedysi obrovské lúky a jazerá. Púšť stvorili ľudia. 21. Lenivosť je nákazlivá. No ak sa vám ráno nechce vstávať, zrejme ste len mutant. 22. Recyklované rakety od SpaceX dokážu letieť do vesmíru. 23. Koralová bariéra umiera a nemá veľkú šancu na záchranu. 24. Na Sibíri je brána do "podsvetia". 25. Fyzici vyrobili negatívnu hmotu. Na silu reaguje opačne. 26. Prvýkrát sme videli v mozgu vyšší stav vedomia. 27. Po rodičoch v skutočnosti dedíme iba niektoré časti tváre. 28. Hlodavec rypoš lysý sa dokáže premeniť na rastlinu. 29. Jeleňom chutia ľudské kosti. Jedného prichytili s rebrom v ústach. 30. Vďaka smrti Cassini sme videli Saturn z najbližšej vzdialenosti. 31. Na olympiáde v roku 2022 sa môže súťažiť aj v počítačových hrách. 32. Milióny novorodencov na celom svete dýchajú toxický vzduch. 33. Najmenšia veľryba na svete čoskoro vyhynie. 34. Na póloch planéty Jupiter sú obrovské zhluky hurikánov veľkých ako naša Zem. 35. Kokosový olej nie je zdravší ako hovädzí tuk a maslo. 36. Čas nemusí plynúť iba jedným smerom. 37. Obrovský ľadovec, ktorý sa odlomil od Antarktídy sa môže topiť až tri roky. 38. Slováci nie sú najlenivejší. Denne prejdú približne päťtisíc krokov. 39. Vodné medvedíky prežijú ľudstvo. Podobné organizmy môžu byť aj vo vesmíre. 40. Zmenili sa dejiny človeka. Prví ľudia prišli do Austrálie skôr. 41. Z ľudského embrya vieme odstrániť smrteľnú chorobu. 42. Vitamín B3 by mohol výrazne znížiť počet potratov. 43. Pri atómovom výbuchu by ste nemali používať kondicionér. 44. Trigonometrická tabuľka môže byť jednoduchšia vďaka starým bybylončanom. 45. Zem zasiahla najväčšia solárna erupcia desaťročia. 46. Skratka Ctrl+Alt+Del nemala existovať. 47.Človek, ktorý pätnásť rokov ležal na lôžku a nevnímal svet sa môže prebudiť. 48. Väčšina psychopatov počúva podobnú hudbu. 49. Ukázali gél, ktorý dokáže zaceliť ranu do minúty. 50. Ľudia sa genitálneho herpesu takmer zbavili. 51. Slovensko patrí medzi pokusných králikov Facebooku. 52. Z lesov mizne hmyz ohromujúcou rýchlosťou. 53. Chýbala nám polovica vesmíru, nakoniec ju našli 54. Na Mesiaci existuje miesto, kde by sa ľuďom žilo pohodlne. 55. Počítače nielenže vyhrajú v Go, naučia sa ho aj hrať rýchlejšie ako človek. Rýchlejšie sa naučia hrať aj šach. 56. Výbuch na Bali môže ochladiť celú Zem. 57. V najväčšej pyramíde v Egypte sa ukrýva ďalšia miestnosť. 58. Zvieratá sa môžu vyvinúť priamo pred naším zrakom. 59. Starnúť musíme, dokazuje to aj matematika. 60. Motory Voyageru 1 stále fungujú. 61. Navštívil nás prvý medzihviezdny asteroid. Už ho nikdy neuvidíme.


Ericsson plánuje prepustiť približne 25-tisíc zamestnancov

Dotkne sa to podnikov mimo územia Švédska, dôvodom je úspora.

ŠTOKHOLM. Švédsky producent telekomunikačných zariadení Ericsson plánuje prepustiť približne 25.000 zamestnancov vo svojich podnikoch mimo územia Švédska v rámci úsporného programu. Uviedol to dnes švédsky denník Svenska Dagbladet s odvolaním sa na zdroje z firmy, ktoré nechceli byť menované. Ericsson v júli oznámil, že urýchli plánované opatrenia, aby dosiahol cieľ, ktorým je zdvojnásobiť 6-% prevádzkovú maržu a do polovice roka 2018 znížiť náklady o najmenej 10 miliárd švédskych korún (1,05 miliardy eur). Švédsky koncern uviedol, že tieto opatrenia sa budú týkať najmä oblasti poskytovania služieb a spoločných nákladov, zatiaľ čo výskumu a vývoja sa takmer nedotknú. Ericsson čelí čoraz tvrdšej konkurencii zo strany čínskej spoločnosti Huawei a fínskej Nokie, a zároveň slabému dopytu na rozvíjajúcich sa trhoch a klesajúcim výdavkom telekomunikačných operátorov. A na dopyt po novej sieti 5G si bude musieť počkať ešte pár rokov. Denník Svenska Dagbladet napísal, že zatiaľ nie je jasné, či plánované prepúšťanie zahŕňa aj zamestnancov mediálnych prevádzok. Tie sú predmetom "strategickej revízie" a analytici považujú za pravdepodobné, že ich skupina predá. "Ericsson neoznámil, ktoré konkrétne divízie alebo krajiny to ovplyvní. Je príliš skoro hovoriť o špecifických opatreniach alebo vylúčiť akúkoľvek krajinu," uviedol Ericsson vo vyhlásení na svojej internetovej stránke. Spoločnosť Ericsson má na celom svete približne 109.000 zamestnancov.


Bratislava bude nedoplatky na daniach vymáhať elektronicky

Znížené náklady vďaka elektronizácii exekúcií umožnia vymáhať aj nižšie nedoplatky.

BRATISLAVA. Hlavné mesto Slovenska ako jedno z prvých slovenských miest zavádza na vymáhanie nedoplatkov systém elektronických daňových exekúcií. Uviedol to dnes magistrát Bratislavy v tlačovej správe. Zavedením elektronických exekúcií sa znížia náklady, čo umožní mestu vymáhať aj nižšie nedoplatky ako doteraz. Vďaka tomu môže do mestskej kasy pribudnúť ročne o 0,5 až 1 milión eur viac. "Doba, za ktorú bolo možné doteraz zablokovať účet dlžníka, bola od vzniku právoplatného exekučného titulu približne šesť týždňov. Odteraz sa budeme baviť v ideálnych prípadoch o niekoľkých minútach, čo vymáhanie nedoplatkov výrazne zefektívni," uviedol hovorca magistrátu Bratislavy Peter Bubla. Náklady, napríklad na poštovné, ktoré boli doteraz pri vymáhaní dlhu od jedného dlžníka približne 40 eur, sa vďaka elektronizácii znížia. Mesto prosí občanov, aby si skontrolovali, či nemajú voči hlavnému mestu podlžnosti, hlavne v prípadoch, keď si nevyzdvihli doručené zásielky na pošte alebo v elektronických schránkach. Môžu tak urobiť na čísle +421 259 356 111, alebo na webových stránkach www.bratislava.sk/sk/dan-z-nehnutelnosti , www.bratiskava.sk/sk/dan-za-uzivanie-verejneho-priestranstva , www.bratislava.sk/sk/dan-za-ubytovanie , či na www.bratislava.sk/sk/poplatky-za-komunalne-odpady-a-drobne-stavebne-odpady .


Ministerstvo školstva je otvorené diskusii o detských lesných kluboch

V lesných kluboch sa starostlivosť o deti uskutočňuje najmä v prírodnom prostredí.

BRATISLAVA. Ministerstvo školstva, vedy, výskumu a športu SR je otvorené verejnej diskusii o tom, ako by mali na Slovensku fungovať lesné detské kluby. Tých je v súčasnosti registrovaných viac ako 16. Uvažuje sa o nich ako o alternatíve štandardných materských škôl. Diskusia o ich fungovaní v rámci krajín V4 sa uskutočnila vo štvrtok na pôde Ministerstva životného prostredia SR. "Sme za otvorenie verejnej diskusie o tejto téme a určení presných pravidiel ich fungovania v našom školskom systéme. Dôležité je stanoviť presné podmienky hygienického zabezpečenia prevádzky lesných škôlok. Máme záujem odborne sa o tejto téme baviť vzhľadom na skutočnosť, že toto vzdelávanie v iných krajinách ako alternatíva úspešne funguje," uviedol pre TASR štátny tajomník rezortu školstva Peter Krajňák. Lesné detské kluby sú zariadenia, v ktorých sa starostlivosť o deti uskutočňuje predovšetkým vonku v prírodnom prostredí. Na jedného pedagóga pripadá presný počet detí. Tie musia mať aj tzv. zázemie, teda miesto, kde si na určitý čas môžu odpočinúť, najesť sa, prezliecť sa, zahriať, prípadne sa venovať kresleniu či písaniu. Taktiež je tu prístup k pitnej vode a toaletám. Režimy v detských lesných kluboch na Slovensku fungujú rôzne. Niektoré sú otvorené päť dní v týždni, niektoré len dva. "Je nám jasné, že rozdiel medzi nami a materskými školami exituje. Nechceme ľudí zavádzať, že my sme materská škola. V asociácii je 16 takýchto organizácií, ale nie všetky kluby sa do asociácie pripojili. Najviac je ich okolo Bratislavy," uviedla pre TASR Lenka Hrúzová z Asociácie detských lesných klubov na Slovensku. Debatu s rezortmi školstva a zdravotníctva začala táto asociácia v roku 2017. "Aj nám samým by sa lepšie pracovalo, keby sme poznali konkrétne podmienky, v ktorých by to vyhovovalo všetkým. My sami máme pocit zodpovednosti voči deťom aj voči ľuďom, ktorí v kluboch pracujú. Chceme, aby sa cítili bezpečne," zdôraznila Hrúzová. V Česku v súčasnosti funguje 140 lesných škôlok. Tereza Valkounová z českej Asociácie lesných materských škôl tvrdí, že rodičia tam majú "veľký záujem o inovatívne vzdelávanie". Lesné materské školy sú tam súčasťou predškolského vzdelávania, teda majú presnú legislatívnu definíciu. "Keď prídete do lesnej škôlky, vyzerá to v nich inak. Ale funkciu plní. Je zdravá, bezpečná a slúži k vzdelávaniu detí. Aktuálne legislatívne riešime stravovanie v takýchto zariadeniach," vysvetlila pre TASR Valkounová. Inšpiráciu Česi získali v Nemecku, kde takýto typ škôlok funguje 25 rokov. Zástupkyňa Regionálneho úradu verejného zdravotníctva so sídlom v Nitre Alena Gregušová povedala, že treba si uvedomiť, že len-čo by nejaká právnická osoba prevzala na seba zodpovednosť za prevádzku takéhoto typu zariadenia, tak by mala byť napríklad splnená aj povinnosť zásobovania zdravotne bezpečnou pitnou vodou. "Nevylučujeme, že by to mohlo fungovať aj takýmto spôsobom a v podstate sa dá povedať, že aj dnes je to v našej legislatíve zadefinované tak, že zariadenie pre deti musí byť zásobované zdravotne bezpečnou pitnou tečúcou aj teplou vodou. Táto požiadavka tu už je. Nemáme zadefinované, že to musí byť zásobovanie z verejného vodovodu. Je podmienka, že voda musí spĺňať požiadavky na kvalitu a musí byť zdravotne bezpečná," zdôraznila Gregušová pre TASR.